text:
KGAOLO YA BOSUPA
Tsholofelo ya Mmatota ka Batho Ba o Ba Ratang ba ba Suleng
Re itse jang gore tota tsogo ya baswi e tla nna teng?
Jehofa o ikutlwa jang ka go tsosa batho ba ba suleng?
Go tla tsosiwa bomang?
1-3. Ke mmaba ofe yo o re latelelang rotlhe, mme ke ka ntlha yang fa go sekaseka se Baebele e se rutang go ka dira gore re wele makgwafo?
AKANYA o sia o tshaba mmaba yo o shakgetseng. O nonofile thata e bile o lobelo go go gaisa. O a itse gore mmaba yono o setlhogo ka gonne o mmone a bolaya ditsala dingwe tsa gago. Le fa o ka taboga jang, o ntse o a go atamela. O felelwa ke tsholofelo. Mme ka tshoganyetso, go tlhaga mongwe kafa letlhakoreng la gago a tla go go namola. O maatla thata go gaisa mmaba wa gago, e bile o a go solofetsa gore o tlile go go thusa. A bo seo se dira gore o wele makgwafo jang ne!
2 Ka tsela ya tshwantshetso, le wena o lateletswe ke mmaba yo o ntseng jalo. O re latelela rotlhe. Jaaka re ithutile mo kgaolong e e fetileng, Baebele ya re loso ke mmaba. Ga go ope wa rona yo o ka le siang kgotsa yo o ka le lwantshang. Bontsi jwa rona re bone mmaba yono a bolaya batho ba re ba ratang. Mme Jehofa o maatla go gaisa loso. Ke Monamodi yo o lorato yo o setseng a bontshitse gore a ka kgona go fenya mmaba yono. Mme o solofetsa gore o tlile go fedisetsa mmaba yono ruri, e leng loso. Baebele e ruta jaana: “Loso lo tla nyelediwa, e le mmaba wa bofelo.” (1 Bakorintha 15:26) A dikgang tse di molemo ruri!
3 Mma re lebe ka bokhutshwane gore mmaba wa rona e bong loso o re ama jang fa mongwe yo re mo itseng a swa. Go dira jalo go tla re thusa go lemoga sengwe se se tla re itumedisang. Jehofa o solofetsa gore baswi ba tla tsosiwa. (Isaia 26:19) Ba tla boa ba tshela gape. Eo ke yone tsholofelo e re nang le yone ka baswi.
FA MOTHO YO RE MO RATANG A SWA
4. (a) Ke ka ntlha yang fa tsela e Jesu a ileng a ikutlwa ka yone ka loso lwa yo a mo ratang e re ruta sengwe ka tsela e Jehofa a ikutlwang ka yone ka loso? (b) Jesu o ne a na le ditsala dife tse di kgethegileng?
4 A o swetswe ke mongwe yo o mo ratang? Seno se ka dira gore o sale o utlwile botlhoko thata, o hutsafetse e bile o nyemile mooko. Mo dinakong tse di ntseng jalo, re tshwanetse go batla kgomotso mo Lefokong la Modimo. (2 Bakorintha 1:3, 4) Baebele e re thusa go tlhaloganya gore Jehofa le Jesu ba ikutlwa jang ka loso. Jesu, yo o neng a bontsha dinonofo tsa ga Rraagwe ka botlalo, o ne a itse gore go ntse jang go swelwa ke motho yo o mo ratang. (Johane 14:9) Fa Jesu a ne a le kwa Jerusalema, o ne a tle a etele Lasaro le bokgaitsadie, e bong Marea le Maratha, ba ba neng ba nna mo motseng o o fa gaufi wa Bethani. E ne e le tsala e kgolo ya bone. Baebele ya re: “Jesu o ne a rata Maratha le monnawe le Lasaro.” (Johane 11:5) Le fa go ntse jalo, jaaka fa re ithutile mo kgaolong e e fetileng, Lasaro o ne a tlhokafala.
5, 6. (a) Jesu o ne a itshwara jang fa a na le ba lelapa la ga Lasaro le ditsala tsa gagwe tse di hutsafetseng? (b) Ke ka ntlha yang fa go hutsafala ga ga Jesu go re kgothatsa?
5 Jesu o ne a ikutlwa jang ka go swelwa ke tsala ya gagwe e a e ratang thata? Pego e re bolelela gore Jesu o ne a hutsafala le ba losika le ditsala tsa ga Lasaro. Jesu o ne a tlhomoga pelo fela thata fa a ba bona. O ne “a fegelwa mo moyeng mme a tshwenyega.” Morago ga moo pego eno ya re, “Jesu a tsholola dikeledi.” (Johane 11:33, 35) A go hutsafala ga ga Jesu go ne go raya gore o ne a se na tsholofelo? Nnyaa. Tota e bile, Jesu o ne a itse gore go ne go tloga go direga sengwe se se itumedisang. (Johane 11:3, 4) Le fa go ntse jalo, o ile a utlwa botlhoko le khutsafalo tse di bakwang ke loso.
6 Go hutsafala ga ga Jesu go a re kgothatsa ka tsela nngwe. Go re ruta gore Jesu le Rraagwe e bong Jehofa, ba tlhoile loso. Mme Jehofa Modimo o kgona go lwantsha mmaba yono le go mo fenya! Mma re bone gore Modimo o ile a dira gore Jesu a kgone go dira eng.
“LASARO, TSWA!”
7, 8. Ke ka ntlha yang fa go ne go ka direga gore batho ba ba neng ba bogetse ba se ka ba nna le tsholofelo ya gore Lasaro o ne a ka tsoga, mme Jesu o ne a dira eng?
7 Lasaro o ne a fitlhilwe mo legageng mme Jesu a kopa gore leje le go neng go tswetswe kgoro ya legaga leo ka lone le tlosiwe. Maratha o ne a gana ka gonne morago ga malatsi a le manè, mmele wa ga Lasaro o tshwanetse wa bo o ne o setse o simolotse go senyega. (Johane 11:39) Tota ke mang yo o neng a ka nna le tsholofelo ya gore o tla tsoga?
8 Leje le ne la tlosiwa, mme Jesu a goa ka lentswe le le kwa godimo a re: “Lasaro, tswa!” Go ne ga direga eng? “Monna yo o neng a sule a tswa.” (Johane 11:43, 44) A o ka akanya fela kafa batho ba ba neng ba le foo ba neng ba itumela ka gone? Botlhe ba ba neng ba le foo, e ka ne e le ba Lasaro e neng e le kgaitsadiabone, wa losika lwa bone, tsala ya bone kgotsa moagelani wa bone, ba ne ba itse gore o ne a sule. Mme jaanong monna yoo yo ba neng ba mo rata, o ne a eme mo gare ga bone. Go tshwanetse ga bo go ile ga nna thata gore ba dumele se ba se bonang. Ga go pelaelo gore ba le bantsi ba ile ba tlamparela Lasaro ka boitumelo. Ruri loso lo ne lo fentswe!
9, 10. (a) Jesu o ne a senola jang Motswedi wa maatla a gagwe a go tsosa Lasaro? (b) Go bala dipego dingwe mo Baebeleng tse di buang ka go tsosiwa ga baswi go re solegela molemo jang?
9 Jesu ga a ka a bolela gore kgakgamatso eno e dirilwe ka maatla a gagwe. Fa a ne a rapela pele fela ga a bitsa Lasaro, o ne a dira gore go bonale sentle gore Jehofa ke ene a tsosang baswi. (Johane 11:41, 42) Eno e ne e se yone fela nako e Jehofa a neng a dirisa maatla a gagwe ka tsela eno. Go tsosiwa ga ga Lasaro mo baswing ke e le nngwe fela ya dikgakgamatso di le robongwe tsa mofuta ono tse go kwadilweng ka tsone mo Lefokong la Modimo. * Go itumedisa tota go bala dipego tseno le go di ithuta. Di re ruta gore Modimo ga a na tlhaolele, ka gonne ba ba tsosiwang mo baswing ba akaretsa bana le bagolo, banna le basadi, Baiseraele le ba e seng Baiseraele. Ditemana tseno di tlhalosa boitumelo jwa bone jo bo seng kana ka sepe! Ka sekai, fa Jesu a ne a tsosa mosetsana mongwe yo o neng a sule, batsadi ba gagwe ba ne “ba se ka ba kgona go itshwara ka ntlha ya go tlhapelwa ke boitumelo.” (Mareko 5:42) Ee, Jehofa o ne a ba neile lebaka la go itumela le ba neng ba ka se ka ba tlhola ba le lebala.
10 Gone ke boammaaruri gore ba ba neng ba tsosiwa ke Jesu ba ne ba boa ba swa gape. A seno se bolela gore go ba tsosa ga gagwe e ne e le ga lefela? Nnyaa. Dipego tseno tsa Baebele di re tlhomamisetsa boammaaruri jo bo botlhokwa e bile di re naya tsholofelo.
GO ITHUTA GO TSWA MO DIPEGONG TSE DI BUANG KA TSOGO YA BASWI
11. Pego ya go tsosiwa ga ga Lasaro e thusa jang go tlhomamisa boammaaruri jo bo kwadilweng mo go Moreri 9:5?
11 Baebele e ruta gore baswi “ga ba itse sepe gotlhelele.” Ga go na gope kwa ba tshelang teng. Pego ya ga Lasaro e tlhomamisa seno. Fa Lasaro a sena go tsoga mo baswing, a o ile a tlhalosetsa batho dilo tse di kgatlhang tsa gore legodimo le ntse jang? Kgotsa a o ile a ba bolelela dilo tse di tshosang ka molelo wa dihele? Nnyaa. Baebele ga e na mafoko ape a a ntseng jalo a a neng a buiwa ke Lasaro. Mo malatsing a le manè a a neng a sule ka one, o ne a “sa itse sepe gotlhelele.” (Moreri 9:5) Lasaro o ne a robetse mo losong.—Johane 11:11.
12. Ke ka ntlha yang fa re ka tlhomamisega gore tota Lasaro o ile a tsosiwa mo baswing?
12 Gape, pego eno ya ga Lasaro e re ruta gore tsogo ya baswi e teng, ga se tlhamane fela. Jesu o ne a tsosa Lasaro fa pele ga boidiidi jo bo neng jwa iponela seno ka matlho. Tota le baeteledipele ba bodumedi, ba ba neng ba tlhoile Jesu, ba ne ba se ka ba ganela gore o ne a dirile kgakgamatso eno. Go na le moo, ba ne ba re: “Re tla dirang, ka gonne monna yono [Jesu] o dira ditshupo di le dintsi?” (Johane 11:47) Batho ba le bantsi ba ne ba ya go bona monna yono yo o neng a tsositswe. Ka ntlha ya moo, ba le bantsi ba bone ba ne ba dumela mo go Jesu. Ba ne ba bona bosupi jwa mmatota ka Lasaro gore Jesu o ne a romilwe ke Modimo. Bosupi jono bo ne bo nonofile thata mo e leng gore baeteledipele bangwe ba Bajuda ba ba dipelo di thata ba ne ba bo ba loga leano la go bolaya Jesu le Lasaro.—Johane 11:53; 12:9-11.
13. Re na le lebaka lefe la go dumela gore tota Jehofa a ka kgona go tsosa baswi?
13 A go dumela mo tsogong ya baswi ke selo se se sa utlwaleng? Nnyaa, ka gonne Jesu o ile a ruta gore letsatsi lengwe “botlhe ba ba mo mabitleng a kgakologelo” ba tla tsosiwa. (Johane 5:28) Jehofa ke ene Mmopi wa sengwe le sengwe se se tshelang. A go tshwanetse ga nna thata go dumela gore a ka kgona go bopa motho sesha? Ke boammaaruri gore seno se tla ikaega thata ka gore Jehofa o mo gakologelwa go le kana kang. A a ka kgona go gakologelwa beng ka rona ba re ba ratang ba ba suleng? Lobopo lo tletse ka dinaledi tse go seng motho ope yo o ka kgonang go di bala, le fa go ntse jalo Modimo o neile nngwe le nngwe ya tsone leina! (Isaia 40:26) Ka jalo, Jehofa Modimo a ka kgona go gakologelwa ka botlalo beng ka rona ba re ba ratang ba ba suleng, e bile o iketleeleditse go ba tsosa gore ba boe ba tshele gape.
14, 15. Jehofa o ikutlwa jang ka go tsosa baswi, jaaka fa go bontshiwa ke se Jobe a ileng a se bua?
14 Le fa go ntse jalo, Jehofa o ikutlwa jang ka go tsosa batho ba ba suleng? Baebele e re ruta gore o iketleeleditse go tsosa baswi. Monna yo o ikanyegang, e bong Jobe, o ne a botsa a re: “Fa monna yo o nonofileng a swa a o ka tshela gape?” Jobe o ne a re o tla leta mo lebitleng go fitlha nako e tla ya gore Modimo a mo gakologelwe. O ne a raya Jehofa a re: “O tla bitsa, mme nna ka bonna ke tla go araba. O tla tlhologelelwa tiro ya diatla tsa gago.”—Jobe 14:13-15.
15 A ko o akanye fela! Tota Jehofa o tlhologeletswe go tsosa baswi. A ga go itumedise go bona gore Jehofa o ikutlwa jalo? Mme go tweng ka tsogo eno ya baswi e e tlileng go direga mo isagweng? Go tla tsosiwa bomang, mme ba tla tsogela kae?
“BOTLHE BA BA MO MABITLENG A KGAKOLOGELO”
16. Baswi ba tla tsosiwa gore ba tle go tshela mo maemong a a ntseng jang?
16 Dipego tsa Baebele tse di buang ka tsogo ya baswi di re ruta go le gontsi ka tsogo e e tlang. Batho ba ba neng ba tsosiwa mo baswing gone mo lefatsheng mono, ba ne ba kopanngwa gape le beng ka bone ba ba ba ratang. Tsogo ya baswi ya mo isagweng e tla bo e ntse jalo le yone—mme yone e tla bo e le botoka thata go gaisa ya pele. Jaaka fa re ithutile mo Kgaolong ya 3, boikaelelo jwa Modimo ke gore lefatshe lotlhe e nne paradaise. Ka jalo, baswi ga ba kitla ba tsosediwa mo lefatsheng le le tletseng dintwa, bokebekwa le bolwetse. Ba tla nna le tshono ya go tshelela ruri mo lefatsheng leno ka kagiso le ka boitumelo.
17. Go tlile go tsosiwa batho ba le kae?
17 Go tla tsosiwa bomang? Jesu o ile a re “botlhe ba ba mo mabitleng a kgakologelo ba tla utlwa lentswe la gagwe [la ga Jesu] mme ba tla tswa.” (Johane 5:28, 29) Ka tsela e e tshwanang, Tshenolo 20:13 ya re: “Lewatle la ntsha baswi ba ba mo go lone, le loso le Hadese tsa ntsha baswi ba ba mo go tsone.” “Hadese” e kaya lebitla fela le le tlwaelegileng la batho. (Bona Dintlha Tse di Oketsegileng, ditsebe 212-13.) Mabitla ano a tla dirwa gore a sale a se na sepe. Dibilione tsotlhe tse di robetseng mo go one di tla tshela gape. Moaposetoloi Paulo o ne a re: “Go tlile go nna le tsogo ya ba ba siameng mmogo le ba ba sa siamang.” (Ditiro 24:15) Seo se bolela eng?
18. Ke bomang ba ba akarediwang mo gare ga “basiami” ba ba tlileng go tsosiwa, mme tsholofelo eno e ka go ama jang wena ka bowena?
18 “Basiami” ba akaretsa bontsi jwa batho ba re balang ka bone mo Baebeleng ba ba neng ba tshela pele Jesu a tla mo lefatsheng. O ka akanya ka Noa, Sara, Moshe, Ruthe, Esethere le ba bangwe ba bantsi. Kgaolo 11 ya Bahebera e tlotla ka bangwe ba banna le basadi bano ba tumelo. Mme gape, “basiami” ba akaretsa batlhanka ba ga Jehofa ba ba swang mo motlheng ono wa rona. Ka ntlha ya tsholofelo eno ya tsogo, ga re tlhole re tshaba go swa.—Bahebera 2:15.
19. Batho “ba ba sa siamang” ke bomang, mme Jehofa o ba naya tshono efe ka bopelonomi?
19 Go tweng ka batho botlhe ba ba neng ba sa direle Modimo kgotsa ba sa mo ikobele e le ka gonne ba ise ba ko ba utlwe sepe ka ene? Dibilione tsa batho bano “ba ba sa siamang” ga di kitla di lebalwa. Le bone ba tla tsosiwa ba bo ba newa tshono ya gore ba ithute ka Modimo wa boammaaruri le go mo direla. Mo nakong ya dingwaga tse di sekete, baswi ba tla tsosiwa ba bo ba newa tshono ya gore ba direle Jehofa ba na le batho ba ba ikanyegang gone mono mo lefatsheng. Eo e tla bo e le nako e e itumedisang tota. Baebele e bitsa nako eo Letsatsi la Katlholo. *
20. Gehena ke eng, mme go ya bomang teng?
20 A seno se raya gore go tlile go tsosiwa mongwe le mongwe fela yo o kileng a tshela? Nnyaa. Baebele ya re baswi bangwe ba mo “Gehena.” (Luke 12:5) Go bonala Gehena e ne e le leina la lefelo la go latlhela matlakala le le neng le le ka kwa ntle ga Jerusalema wa bogologolo. Go ne go fisediwa ditopo tsa batho le matlakala mo go lone. Bajuda ba ne ba tsaya baswi ba ditopo tsa bone di neng di latlhelwa moo e le ba ba sa tshwanelweng ke go fitlhwa le ke tsogo. Ka jalo, Gehena e tshwantshetsa sentle go senyediwa ruri. Le mororo Jesu a tlile go nna le seabe mo go atlholeng batshedi le baswi, katlholo ya bofelo e ikaegile ka Jehofa. (Ditiro 10:42) Ga a kitla a tsosa batho ba a ba tsayang ba le boikepo e bile ba sa batle go fetoga.
GO TSOGELA KWA LEGODIMONG
21, 22. (a) Go na le mofuta ofe o mongwe gape wa tsogo? (b) Motho wa ntlha go tsosiwa ka mmele wa semoya ke mang?
21 Baebele gape e bua ka mofuta o mongwe wa tsogo, e leng tsogo ya ba ba yang go tshela kwa legodimong e le dibopiwa tsa semoya. Go na le sekai se le sengwe fela sa tsogo eno se se kwadilweng mo Baebeleng, e leng sa ga Jesu Keresete.
22 E ne ya re fa Jesu a sena go bolawa, Jehofa o ne a se ka a letla Morwa yono wa gagwe yo o ikanyegang go nna mo lebitleng. (Pesalema 16:10; Ditiro 13:34, 35) Modimo o ne a tsosa Jesu, mme e seng ka mmele wa nama. Moaposetoloi Petere o tlhalosa gore Keresete o ne a “bolawa mo nameng, . . . a tshedisiwa mo moyeng.” (1 Petere 3:18) Ruri seno e ne e le kgakgamatso e e boitshegang. Jesu o ne a tsosiwa e le motho yo o maatla wa semoya! (1 Bakorintha 15:3-6) Jesu e ne e le ene wa ntlhantlha go bona tsogo ya mofuta ono e e galalelang. (Johane 3:13) Mme o ne a se kitla a nna wa bofelo go tsosiwa jalo.
23, 24. Ke bomang ba e leng karolo ya “letsomanyane” la ga Jesu, mme ba kae ka palo?
23 E re ka Jesu a ne a itse gore o ne a tloga a boela kwa legodimong, o ne a bolelela balatedi ba gagwe gore o ne a tlile go ya go ba “baakanyetsa lefelo.” (Johane 14:2) Jesu o ne a bitsa ba ba yang legodimong a re ke “letsomanyane.” (Luke 12:32) Go tla nna le batho ba le kae mo setlhotshwaneng seno se sennye sa Bakeresete ba ba ikanyegang? Go ya ka Tshenolo 14:1, moaposetoloi Johane a re: “Mme ka leba, mme, bona! Kwana [Jesu Keresete] e eme mo Thabeng ya Siona, mme a na le ba ba dikete di le lekgolo masome a manè le bonè ba kwadilwe leina la gagwe le leina la ga Rraagwe mo diphatleng tsa bone.”
24 Bakeresete bano ba ba 144 000, ba ba akaretsang baaposetoloi ba ba ikanyegang ba ga Jesu, ba tsosiwa gore ba ye go tshela kwa legodimong. Tsogo ya bone e direga leng? Moaposetoloi Paulo a ne a kwala a tlhalosa gore e ne e tla direga mo nakong ya go nna gone ga ga Keresete. (1 Bakorintha 15:23) Jaaka o tla ithuta mo Kgaolong ya 9, gone jaanong re tshela mo nakong eo. Ka jalo, ba le mmalwa ba ba setseng ba e leng karolo ya 144 000 ba ba swang mo motlheng ono wa rona, ba tsosiwa ka ponyo ya leitlho gore ba ye go tshela kwa legodimong. (1 Bakorintha 15:51-55) Le fa go ntse jalo, boidiidi jo bo se nang palo jwa batho jone bo na le tsholofelo ya go tsosiwa mo isagweng gore ba tle go tshela mo lefatsheng la Paradaise.
25. Re tla tlotla ka eng mo kgaolong e e latelang?
25 Ee, ruri Jehofa o tla fenya loso e leng mmaba wa rona, mme le tla nyelela ka bosakhutleng! (Isaia 25:8) Le fa go ntse jalo, o ka nna wa ipotsa go re, ‘Ba ba tsosediwang kwa legodimong, ba ya go dira eng koo?’ Ba tla nna bontlhanngwe jwa Bogosi jo bo molemo jwa kwa legodimong. Re tla ithuta go le gontsi ka bogosi joo mo kgaolong e e latelang.
^ ser. 9 Dipego tse dingwe di fitlhelwa mo go 1 Dikgosi 17:17-24; 2 Dikgosi 4:32-37; 13:20, 21; Mathaio 28:5-7; Luke 7:11-17; 8:40-56; Ditiro 9:36-42 le 20:7-12.
^ ser. 19 Go bona tshedimosetso e e oketsegileng ka Letsatsi la Katlholo le gore batho ba tla bo ba atlholelwa eng, tsweetswee bona Dintlha Tse di Oketsegileng, ditsebe 213-15.


c: text/html

text:
SETLHOGO SE SE KAFA NTLE | MAAKA A A DIRANG GORE MODIMO A LEBEGE A SA RATEGE
Maaka a Gore Modimo o Setlhogo
SE BA LE BANTSI BA SE DUMELANG
“Ka bonako morago ga loso, meya ya ba ba suleng ka ntlha ya boleo e fologela kwa diheleng, kwa e otlhaiwang mo diheleng, ‘molelo o o sa feleng.’” (Catechism of the Catholic Church) Baeteledipele bangwe ba bodumedi ba bolela gore dihele ke seemo se mo go sone motho a kgaoganeng gotlhelele le Modimo.
BOAMMAARURI JO BO MO BAEBELENG
“Moya o o leofang—go tla swa one.” (Esekiele 18:4) Baswi “ga ba itse sepe gotlhelele.” (Moreri 9:5) Fa e le gore moya wa swa mme o sa itse sepe, o tla boga jang mo “molelong o o sa feleng” kgotsa le e leng go utlwa botlhoko jwa go kgaogana le Modimo ka bosakhutleng?
Mo Baebeleng, lefoko la Sehebera le la Segerika le gantsi le ranolwang e le “dihele” tota le kaya lebitla le le tlwaelegileng. Ka sekai, fa Jobe a ne a tshwerwe ke bolwetse jo bo botlhoko, o ne a rapela jaana: “Ke eletsa e kete o ka mphitlha mo lebitleng la me [“mo diheleng,” Douay-Rheims Version].” (Job 14:13, Holy Bible—Easy-to-Read Version) Jobe o ne a batla go ikhutsa mo lebitleng, e seng mo lefelong la tlhokofatso kgotsa mo a neng a tla kgaogana le Modimo gone.
LEBAKA LA GO BO GO LE BOTLHOKWA
Bosetlhogo ga bo dire gore re rate Modimo; bo dira gore re mo katoge. Rocío yo o nnang kwa Mexico a re: “Go tloga fa e sa le ke ne ke le ngwana ke ne ka rutiwa thuto ya molelo wa dihele. Ke ne ke boifa thata jaana mo e leng gore ke ne ke sa kgone go akanya gore Modimo o na le dinonofo dingwe tse dintle. Ke ne ke akanya gore o galefile e bile ga a kgone go re itshokela.”
Ditlhaloso tsa Baebele tse di utlwalang sentle tse di ka ga dikatlholo tsa Modimo le seemo sa baswi di ile tsa fetola tsela e a lebang Modimo ka yone. A re: “Ke ne ke ikutlwa ke gololesegile—ke imologile thata mo maikutlong. Ke ne ka simolola go dumela gore Modimo o re batlela se se molemo, gore o a re rata e bile nka kgona go mo rata. O ntse jaaka rre yo o tshwarang bana ba gagwe ka seatla mme a batla go ba direla se se molemo.”—Isaia 41:13.
Ba le bantsi ba lekile go itshwara sentle ka go bo ba boifa molelo wa dihele mme Modimo ga a batle gore o mo direle ka go bo o mmoifa. Go na le moo, Jesu o ne a re: “O rate Jehofa Modimo wa gago.” (Mareko 12:29, 30) Mo godimo ga moo, fa re lemoga gore Modimo ga a dire tshiamololo, re ka kgona go ikanya dikatlholo tsa gagwe tsa isagwe. Jaaka tsala ya ga Jobe e bong Elihu, re ka bua jaana re tlhatswegile pelo: “A go nne kgakala le Modimo wa boammaaruri go dira ka boikepo, le Mothatayotlhe go dira ka tshiamololo.”—Jobe 34:10.

robotstxt: allowed

filter: keep


text:
POLELO 22
Josefa o Tsenngwa mo Kgolegelong
JOSEFA o dingwaga di le 17 fela fa a isiwa kwa Egepeto. Fa a fitlha koo, o rekisediwa monna mongwe yo o bidiwang Potifaro. Potifaro o berekela kgosi ya Egepeto, e bong Faro.
Josefa o direla mong wa gagwe e bong Potifaro ka natla. Ka jalo, fa Josefa a gola, Potifaro o mo tlhoma go okamela ntlo yotlhe ya gagwe. Jaanong ke ka ntlha yang fa Josefa a le mo kgolegelong? Ke ka ntlha ya mosadi wa ga Potifaro.
Josefa o a gola go nna monna yo montle thata mme mosadi wa ga Potifaro o batla gore Josefa a robale le ene. Josefa o a itse gore seno se phoso, mme ga a batle go dira jalo. Mosadi wa ga Potifaro o galefile fela thata. Ka jalo, fa monna wa gagwe a goroga mo lapeng o bua maaka a re: ‘Josefa yono yo o bosula o ne a leka go robala le nna!’ Potifaro o dumela mosadi wa gagwe, mme le ene o galefela Josefa fela thata. Ka jalo, o laela gore a tsenngwe mo kgolegelong.
Go ise go ye kae, monna yo o okametseng kgolegelo o lemoga gore Josefa ke monna yo o molemo. Ka jalo, o mo tlhoma go okamela magolegwa a mangwe otlhe. Moragonyana Faro o galefela motsholasenwelo wa gagwe le mmesi wa senkgwe, mme o ba tsenya mo kgolegelong. Letsatsi lengwe fa ba robetse, mongwe le mongwe wa bone o lora toro e e kgethegileng, mme ga ba itse bokao jwa ditoro tsa bone. Letsatsi le le latelang Josefa o ba raya a re: ‘Mpolelelang ditoro tsa lona.’ Mme fa ba bolelela Josefa ditoro tsa bone, o ba tlhalosetsa bokao jwa tsone, a thusiwa ke moya wa Modimo.
Josefa o raya motsholasenwelo a re: ‘Morago ga malatsi a mararo o tla ntshiwa mo kgolegelong, mme o tla nna motsholasenwelo wa ga Faro gape.’ Josefa o oketsa ka gore: ‘Fa o tswa mono, bolelela Faro ka ga me, mme o nthuse go tswa mo lefelong leno.’ Mme Josefa o raya mmesi wa senkgwe a re: ‘Morago ga malatsi a le mararo fela, Faro o tla laela gore o kgaolwe tlhogo.’
Morago ga malatsi a mararo go direga fela jaaka Josefa a ne a boletse. Faro o laela gore mmesi wa senkgwe a kgaolwe tlhogo. Le fa go ntse jalo, motsholasenwelo ene o ntshiwa mo kgolegelong a bo a simolola go direla kgosi gape. Mme gone o lebala gotlhelele ka Josefa! Ga a bolelele Faro ka ene mme Josefa o tshwanelwa ke go nna mo kgolegelong.


text:
KAROLO 13
Re Tshwanetse go Dira Eng Gore re Itumedise Modimo?
Tila go dira bosula. 1 Bakorintha 6:9, 10
Fa re rata Jehofa, ga re na re dira dilo tse a di tlhoileng.
Jehofa ga a batle gore re utswe, re tagwe kgotsa re dirise diokobatsi ka tsela e e sa tshwanelang.
Modimo o tlhoile go bolaya, go senya mpa le go ratana ga batho ba bong jo bo tshwanang. Ga a batle gore re nne pelotshetlha kgotsa re lwe le ba bangwe.
Ga re a tshwanela go obamela medingwana kgotsa go ikamanya le tirisabadimo.
Mo lefatsheng le le tlang la Paradaise, go tla bo go se na batho ba ba dirang dilo tse di bosula.
Dira se se molemo. Mathaio 7:12
Gore re itumedise Modimo, re tshwanetse go leka go tshwana le ene.
Bontsha ba bangwe lorato ka go nna pelonomi le go nna pelotshweu.
Ikanyege.
Nna pelotlhomogi o bo o itshwarele.
Bolelela ba bangwe ka Jehofa le ditsela tsa gagwe.—Isaia 43:10.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Duteronome 6:1-25
6 “Jaanong tseno ke taelo, melao le ditshwetso tsa boatlhodi tse Jehofa Modimo wa lona a laetseng gore lo di rutwe,+ gore lo di dire mo lefatsheng le lo kgabaganyetsang kwa go lone lo ya go le rua;2 gore o boife+ Jehofa Modimo wa gago gore o boloke melao yotlhe ya gagwe le ditaelo tsa gagwe tse ke di go laolelang, wena le morwao le morwa ngwana wa gago,+ malatsi otlhe a botshelo jwa gago, le gore malatsi a gago a tle a nne maleele.+3 Mme o reetse, wena Iseraele, o bo o tlhokomele go di dira,+ gore dilo di go tsamaele sentle+ le gore o tle o nne montsi thata, fela jaaka Jehofa Modimo wa borragomogologolwane a go solofeditse,+ ka ga lefatshe le le elang mashi le tswina ya dinotshe.4 “Reetsa, wena Iseraele: Jehofa Modimo wa rona ke Jehofa a le mongwe fela.+5 Mme o rate Jehofa Modimo wa gago ka pelo yotlhe ya gago+ le ka moya otlhe wa gago+ le ka maatla otlhe a gago.+6 Mme mafoko ano a ke a go laolelang gompieno a nne mo pelong+ ya gago;7 o a jalele kwa teng mo go morwao+ o bo o bue ka one fa o ntse mo ntlong ya gago le fa o tsamaya mo tseleng le fa o rapama+ le fa o tsoga.8 O a bofelele jaaka sesupo mo seatleng+ sa gago, a nne jaaka sebofo sa phatla fa gare ga matlho+ a gago;9 o a kwale mo mephakwaneng ya ntlo ya gago le mo dikgorong+ tsa gago.10 “Mme go tla diragala gore fa Jehofa Modimo wa gago a go tsenya mo lefatsheng le a neng a le ikanela borragomogologolwane e leng Aborahame, Isake le Jakobe gore o tla le go naya,+ metse e megolo le e mentle e o sa e agang,+11 le matlo a a tletseng dilo tsotlhe tse di molemo e bile e le a o sa a tlatsang, le megobe e e epilweng e o sa e epang, masimo a mofine le ditlhare tsa motlhware tse o sa di jalang, mme o tla bo o jele o kgotshe,+12 itise gore o se ka wa lebala Jehofa,+ yo o go ntshitseng kwa lefatsheng la Egepeto, kwa ntlong ya makgoba.13 O boife Jehofa Modimo wa gago,+ o direle ene,+ mme o ikane ka leina la gagwe.+14 Lo se ka lwa sala medimo e mengwe morago, medimo epe ya ditšhaba tse di lo dikologileng,+15 (gonne Jehofa Modimo wa gago yo o mo gare ga gago ke Modimo yo o batlang boineelo jo bo feletseng,)+ e se re kgotsa bogale jwa ga Jehofa Modimo wa gago jwa go tukela+ mme a go nyeletsa a go tlosa mo godimo ga lefatshe.+16 “Lo se ka lwa leka+ Jehofa Modimo wa lona, ka tsela e lo neng lwa mo leka ka yone kwa Mase.+17 Lo tlhomamise gore lo boloka ditaelo tsa ga Jehofa Modimo+ wa lona le ditshupo+ tsa gagwe le melao+ ya gagwe e a e lo laoletseng.+18 Mme o dire se se siameng le se se molemo mo matlhong a ga Jehofa, gore dilo di go tsamaele sentle+ le gore ruri o tsene o rue lefatshe le le molemo le Jehofa a ikanetseng borragomogologolwane+ ka lone,19 ka go kgoromeletsa baba ba gago botlhe koo gore ba tloge fa pele ga gago, fela jaaka Jehofa a solofeditse.+20 “Fa go direga gore morwao a go botse mo isagweng,+ a re, ‘Ditshupo le melao le ditshwetso tsa boatlhodi tse Jehofa Modimo wa rona a di lo laoletseng di kayang?’21 foo o reye morwao o re, ‘Re ne ra nna batlhanka ba ga Faro kwa Egepeto, mme Jehofa o ne a re ntsha kwa Egepeto ka seatla se se nonofileng.+22 Ka jalo Jehofa a nna a tlisetsa Egepeto, Faro le botlhe ba ntlo ya gagwe ditshupo le dikgakgamatso+ tse dikgolo le tsa masetlapelo fa pele ga matlho a rona.+23 Mme a re ntsha koo gore a re tlise fano go tla go re naya lefatshe le a neng a ikanela borraaronamogologolwane ka lone.+24 Ka gone Jehofa o ne a re laela gore re diragatse melao+ eno yotlhe, go boifa Jehofa Modimo wa rona gore re tswelwe molemo ka metlha,+ gore re nne re ntse re tshela jaaka mo letsatsing leno.+25 Mme go tla raya tshiamo mo go rona,+ gore re tlhokomele go dira molao ono otlhe fa pele ga ga Jehofa Modimo wa rona, fela jaaka a re laetse.’+


text:
A lo Amogela Kalafi ya Bongaka?
Ee, Basupi ba ga Jehofa ba amogela melemo le kalafi ya bongaka. Le fa re leka go tlhokomela mebele ya rona le go nna le botsogo jo bo molemo, ka dinako tse dingwe “re tlhoka ngaka.” (Luke 5:31, Easy-to-Read Version) Tota e bile, fela jaaka Mokeresete wa lekgolo la ntlha la dingwaga e bong Luke, bangwe ba Basupi ba ga Jehofa ke dingaka.—Bakolosa 4:14.
Le fa go ntse jalo, mefuta mengwe ya kalafi ga e dumalane le melaometheo ya Baebele, ka jalo re a e gana. Ka sekai, ga re dumele go tshelwa madi ka gonne Baebele ya re re se ka ra tsenya madi mo mebeleng ya rona. (Ditiro 15:20) Ka tsela e e tshwanang, Baebele e thibela mefuta ya kalafi e go dirisiwang boloi mo go yone.—Bagalatia 5:19-21.
Le fa go ntse jalo, mefuta e le mentsintsi ya kalafi ga e thulane le melaometheo ya Baebele. Ka jalo, motho o tshwanetse go itirela tshwetso. Mosupi mongwe a ka tlhopha go amogela molemo kgotsa kalafi e e rileng, mme Mosupi yo mongwe ene a ka e gana.—Bagalatia 6:5.


text:
08/04/16
Sechaba se itsese fa Khansele ya Kgatleng e amogetse matimela a dikgomo le dipodi dihutshane kwa masakeng a Artesia le Oliphants Drift.Ka jalo, sechaba se kopiwa go etela masaka a matimela go tlhola leruo la sona le le timetseng,le go rurifatsa mebala,matshwao le ditshipi tsa bone.
MATIMELA
Sechaba se itsese fa Khansele ya Kgatleng e amogetse matimela a dikgomo le dipodi dihutshane kwa masakeng a Artesia le Oliphants Drift.Ka jalo, sechaba se kopiwa go etela masaka a matimela go tlhola leruo la sona le le timetseng,le go rurifatsa mebala,matshwao le ditshipi tsa bone.
tobetsa fa go bona matshwao le ditshipi
Printable version


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
1 Petere 2:1-25
2 Jalo, latlhang bosula+ jotlhe le tsietso yotlhe le boitimokanyo le lefufa le mefuta yotlhe ya go seba,+2 mme, jaaka masea a a sa tswang go tsalwa,+ tlhologelelwang mashi a a sa tswakanngwang+ a e leng a lefoko, gore lo gole go ya polokong+ ka one,3 fa fela lo utlwile gore Morena o pelonomi.+4 Lo tla mo go ene jaaka lo tla mo lejeng+ le le tshelang, ruri e le le le gannweng+ ke batho,+ mme e le le le tlhophilweng, le le tlhwatlhwakgolo mo Modimong,+5 le lona ka bolona jaaka maje a a tshelang lo agiwa go nna ntlo+ ya semoya ka boikaelelo jwa boperesiti jo bo boitshepo, gore lo ise ditlhabelo+ tsa semoya tse di amogelesegang mo Modimong ka Jesu Keresete.+6 Gonne go teng mo Lokwalong fa go tweng: “Bonang! ke tlhoma leje mo Siona, le le tlhophilweng, leje la sekhutlo la motheo, le le tlhwatlhwakgolo; e bile ga go na ope yo o dumelang mo go lone yo o tla swabang+ ka gope.”7 Jalo, o tlhwatlhwakgolo mo go lona, ka gonne lo badumedi; mme mo go ba ba sa dumeleng, “leje le le tshwanang le baagi ba neng ba le gana+ le fetogile tlhogo ya sekhutlo,”+8 le “leje le le kgopang le lefika la kgopiso.”+ Bano ba a kgotšwa ka gonne ga ba utlwe lefoko. Le bone ba ne ba laoletswe+ go felela fela jalo.9 Mme lona lo “lotso lo lo tlhophilweng, boperesiti jwa segosi, setšhaba+ se se boitshepo, setlhopha sa batho ba ba ruilweng ka tsela e e kgethegileng,+ gore lo bolele dinonofo tse di molemolemo+ gongwe le gongwe” tsa yo o neng a lo bitsa mo lefifing a lo isa mo leseding+ la gagwe le le gakgamatsang.10 Gonne lo kile lwa bo lo se setšhaba, mme jaanong lo setšhaba sa Modimo;+ lo ne lo le ba ba neng ba sa bontshiwa kutlwelobotlhoko, mme jaanong lo ba ba bontshitsweng kutlwelobotlhoko.+11 Baratwa, ke lo rotloetsa lo le baeng le baagi+ ba nakwana gore lo nne lo ithibe mo dikeletsong tsa senama,+ tse e leng tsone tota tse di tlhabanang le moya.+12 Nnang lo ntse lo na le boitshwaro jo bo molemo mo ditšhabeng,+ gore, mo selong se ba lo kgalang jaaka badirabosula mo go sone, ba tle ba galaletse Modimo mo letsatsing la go tlhatlhoba+ ga gagwe ka ntlha ya ditiro+ tsa lona tse di molemo tse ba leng basupi ba tsone ba ba di boneng ka matlho.13 Ka ntlha ya Morena ipeyeng mo taolong+ ya sebopiwa+ sengwe le sengwe se e leng motho: e ka ne e le kgosi+ ka e le kgolo14 kgotsa balaodi ka ba romilwe ke yone gore ba diragatse kotlhao mo badirabosuleng mme ba bake ba ba dirang molemo.+15 Gonne Modimo o rata jalo, gore ka go dira molemo lo tle lo bofe puo ya go tlhoka kitso ya batho+ ba ba seng tekatekano.16 Nnang jaaka batho+ ba ba gololesegileng, mme le fa go ntse jalo lo tshola kgololesego ya lona, e seng jaaka sesiro sa bosula,+ mme jaaka batlhanka ba Modimo.+17 Tlotlang batho ba mefuta yotlhe,+ ratang bakaulengwe botlhe,+ boifang Modimo,+ tlotlang kgosi.+18 A batlhanka ba ntlo ba nne mo taolong+ ya beng ba bone ka poifo+ yotlhe e e tshwanetseng, e seng fela mo go ba ba molemo le ba ba tekatekano, mme gape le mo go ba go leng thata go ba itumedisa.19 Gonne fa mongwe, ka ntlha ya segakolodi malebana le Modimo, a itshokela dilo tse di hutsafatsang e bile a boga ka mokgwa o o sa tshwanelang, seno ke selo se se itumedisang.+20 Gonne go na le tlotla efe mo go seo, fa e re lo leofa lo bo lo fapholwa, lo go itshokela?+ Mme, fa e re lo dira molemo lo bo lo boga,+ lo go itshokela, seno ke selo se se itumedisang mo Modimong.+21 Tota e bile, lo ne lwa bilediwa tseleng eno, ka gonne le Keresete o ne a boga ka ntlha ya lona,+ a lo tlogelela sekao gore lo latele dikgato tsa gagwe gaufiufi.+22 Ga a ka a dira boleo bope,+ le gone ga go a ka ga fitlhelwa tsietso mo molomong wa gagwe.+23 E rile a gobololwa,+ a se ka a gobolola le ene.+ E rile a boga,+ a se ka a tshosetsa, mme a nna a ineela mo go ene+ yo o atlholang ka tshiamo.24 Ene ka boene o ne a sikara maleo a rona+ mo mmeleng wa gagwe mo koteng,+ e le gore re tle re kgaogane gotlhelele le maleo+ re bo re tshelele tshiamo. Mme “lo ne lwa fodisiwa+ ka dititeo tsa gagwe.”25 Gonne lo ne lo tshwana le dinku, tse di timelang;+ mme jaanong lo boetse kwa modiseng+ le molebedi wa meya ya lona.


text:
DITSHWANTSHO TSA MO SEKWALELONG
O se Ka wa Utlwa ka Dithaka Tsa Gago!
Bona gore o ka nna jang le maatla a go itirela ditshwetso.
Ithute mo go Oketsegileng
TSOGANG!
Tsela ya go Emelana le Kgatelelo ya Dithaka
Kgatelelo ya dithaka e ka dira gore batho ba ba siameng ba dire dilo tse di bosula. Ke eng se o tshwanetseng go se itse ka yone, mme o ka emelana le yone jang?
BASHA BA BOTSA JAANA
A Ditsala Tsa Gago di go Kgothaletsa go Dira Dilo Tse di Bosula?
Ithute dikgato tse di mosola tse o ka di tsayang go fokotsa kgotsa go fedisa kgatelelo.
BASHA BA BOTSA JAANA
A o Kgothalediwa go Tlhakanela Dikobo?
A go siame go ineela? A o tla go ikwatlhaela?


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Ditiro 5:1-42
5 Le fa go ntse jalo, monna mongwe, yo leina la gagwe e neng e le Ananiase, mmogo le Safira mosadi wa gagwe, ba rekisa thuo nngwe2 ba bo ba sadisa madi mangwe a yone ka sephiri, mosadi wa gagwe le ene a itse ka gone, mme a tlisa bontlhanngwe fela jwa one a bo a a baya fa dinaong tsa baaposetoloi.+3 Mme Petere a re: “Ananiase, ke ka ntlha yang Satane+ a go dirile pelokgale gore o tsietse+ moya o o boitshepo+ le gore o sadise madi mangwe a tshimo ka sephiri?4 Fa o ne o ntse o na le yone a e ne e se ya gago, mme fa e sena go rekisiwa a e ne ya se ka ya tswelela e le mo taolong ya gago? Ke ka ntlha yang fa o ne wa ikaelela mo pelong ya gago go dira tiro e e ntseng jaana? O tsieditse+ Modimo,+ e seng batho.”5 E rile Ananiase a utlwa mafoko ano a wela fa fatshe mme a swa.+ Mme poifo e kgolo+ ya tlela botlhe ba ba utlwang ka gone.6 Mme makawana a nanoga, a mo phutha ka matsela,+ a mo kukela kwa ntle mme a mo fitlha.7 Jaanong morago ga sebaka sa diura di ka nna tharo mosadi wa gagwe a tsena, a sa itse se se neng se diragetse.8 Petere a mo raya a re: “Mpolelela, a lona ba babedi lo ne lwa rekisa tshimo ka bokana?” A re: “Ee, ka bokalo.”9 Jalo Petere a mo raya a re: “Ke ka ntlha yang fa lona ba babedi lo ne lwa dumalana go leka+ moya wa ga Jehofa? Bona! Dinao tsa ba ba fitlhileng monna wa gago di fa kgorong, mme ba tla go kukela kwa ntle.”10 Ka ponyo ya leitlho a wela fa fatshe fa dinaong tsa ga Petere mme a swa.+ E rile makau a tsena a mo fitlhela a sule, a mo kukela kwa ntle mme a mo fitlha go bapa le monna wa gagwe.11 Ka gone poifo e kgolo ya tlela phuthego yotlhe le botlhe ba ba utlwang kaga dilo tseno.12 Mo godimo ga moo, ditshupo di le dintsi le dikgakgamatso tsa tswelela di dirwa ka diatla tsa baaposetoloi mo gare ga batho;+ mme botlhe ba ne ba le mo leobong la ga Solomone+ ba le seoposengwe.13 Ke boammaaruri gore, ga go le a le mongwe wa ba bangwe yo o neng a na le bopelokgale jwa go ikopanya le bone;+ le fa go ntse jalo, batho ba ne ba ba baka.+14 Mo godimo ga moo, badumedi mo Moreneng ba ne ba nna ba okediwa, bontsintsi jwa banna le jwa basadi;+15 mo ba neng ba ntshetsa babobodi kwa ditseleng tse di atlhameng mme ba ba latsa foo mo malawaneng le mo marapamelong, gore e re fa Petere a feta, bogolo moriti wa gagwe o wele mo go mongwe wa bone.+16 Gape, ba le bantsi ba ba tswang mo metseng e e mo tikologong ya Jerusalema ba nna ba phuthega, ba sikere batho ba ba bobolang le ba ba tshwenngwang ke meya e e seng phepa, mme ba alafiwa botlhe fela.17 Mme moperesiti yo mogolo le botlhe ba ba nang le ene, e leng lekoko la Basadukae le le neng le le gone ka nako eo, ba ema mme ba tlala lefufa,+18 ba tshwara baaposetoloi mme ba ba tsenya mo lefelong la botlhe la kgolegelo.+19 Mme mo bosigong moengele wa ga Jehofa+ a bula dikgoro tsa kgolegelo,+ a ba ntsha mme a re:20 “Tsamayang, mme, e re lo sena go ema mo tempeleng, lo nne lo bue le batho ka mafoko otlhe kaga botshelo jono.”+21 Fa ba sena go utlwa seno, ba tsena mo tempeleng fa letsatsi le tlhaba mme ba simolola go ruta.Jaanong e rile moperesiti yo mogolo le ba ba nang le ene ba goroga, ba phutha Sanehederine le setlhopha sotlhe sa banna ba bagolwane ba bomorwa Iseraele,+ mme ba roma kwa kgolegelong gore ba tlisiwe.22 Mme e rile badiredi ba fitlha koo ba se ka ba ba fitlhela mo kgolegelong. Jalo ba boa mme ba ntsha pego,23 ba re: “Re fitlhetse kgolegelo e lotletswe e kiniteletswe mo go feletseng le badisa ba eme fa dikgorong, mme ya re re bula ra fitlhela go se na ope mo teng.”24 Ebu, e rile molaodi wa tempele mmogo le baperesiti ba bagolo ba utlwa mafoko ano, ba tseana ka ntlha ya dikgang tseno ka ga gore seno se tla felela ka eng.+25 Mme monna mongwe a goroga mme a ba begela a re: “Bonang! Banna ba lo neng lwa ba tsenya mo kgolegelong ba mo tempeleng, ba eme e bile ba ruta batho.”+26 Go tswa foo molaodi a tswa le badiredi ba gagwe mme ba ba tlisa, mme e seng ka dikgoka, e re ka ba ne ba boifa+ go kgobotlediwa ke batho.27 Jalo ba ba tlisa mme ba ba emisa mo holong ya Sanehederine. Mme moperesiti yo mogolo a ba botsolotsa28 morago ga moo a re: “Re ne ra lo laela+ thata gore lo se ka lwa nnela go ruta ka leina leno, mme le fa go ntse jalo, bonang! lo tladitse Jerusalema ka thuto ya lona,+ e bile lo ikemiseditse go tlisa madi+ a monna yono mo go rona.”29 Fa Petere le baaposetoloi ba bangwe ba araba ba re: “Re tshwanetse go utlwa Modimo e le mmusi bogolo go batho.+30 Modimo wa borraaronamogologolwane o ne a tsosa+ Jesu, yo lo neng lwa mmolaya, lo mo pega mo koteng.+31 Modimo o ne a mo godisetsa kwa seatleng sa gagwe sa moja+ e le Moemedi yo Mogolo+ le Mmoloki,+ gore a neye Iseraele boikwatlhao+ le boitshwarelo jwa maleo.+32 Mme re basupi ba dikgang tseno,+ le moya o o boitshepo+ o supa jalo, o Modimo a o neileng ba ba mo utlwang jaaka mmusi.”33 E rile ba utlwa seno, ba utlwa ba tlhabega fela thata mme ba batla go mmolaya.+34 Mme monna mongwe a ema mo Sanehederineng eno, e bong Mofarasai yo o bidiwang Gamaliele,+ yo o rutang Molao yo o tseelwang kwa godimo ke batho botlhe, mme a ntsha taelo ya gore banna bano ba ntshediwe kwa ntle ka lobakanyana.+35 Mme a ba raya a re: “Banna ba Iseraele,+ itlhokomeleng ka ga se lo ikaelelang go se dira mabapi le banna bano.36 Ka sekai, pele ga malatsi ano go ne ga tsoga Theudase, a re ene ka boene o ne a le motho mongwe,+ mme banna ba le bantsi, ba ba makgolo a ka nna manè, ba ne ba inaakanya le lekoko la gagwe.+ Mme o ne a bolawa, le botlhe ba ba neng ba mo utlwa ba ne ba phatlaladiwa mme ba nna lefela.37 Morago ga gagwe go ne ga tsoga Judase wa Mogalalea mo malatsing a go kwadisiwa,+ mme a goga batho kafa morago ga gagwe. Mme le fa go ntse jalo monna yoo o ne a nyelela, le botlhe ba ba neng ba mo utlwa ba ne ba gasamisediwa kgakala.38 Mme jalo, mo maemong a jaanong, ke lo raya ke re, Lo se ka lwa tshwenyana le banna bano, mme ba leseng; (ka gonne, fa leano leno kgotsa tiro eno e tswa mo bathong, e tla senngwa;+39 mme fa e tswa mo Modimong,+ ga lo na lo kgona go ba fenya;)+ go seng jalo, gongwe lo tla fitlhelwa lo le ba ba tlhabantshanang le Modimo.”+40 Foo ba mo tsaya tsia, mme ba bitsa baaposetoloi, ba ba kgwathisa,+ ba bo ba ba laela gore ba tlogele go bua ka leina la ga Jesu,+ mme ba ba lesa ba tsamaya.41 Jalo, bano ba tswa fa pele ga Sanehederine ba tsamaya, ba ipela+ ka gonne ba ne ba kailwe ba tshwanela go tlontlololelwa leina la gagwe.+42 Mme letsatsi lengwe le lengwe mo tempeleng le ka ntlo le ntlo+ ba tswelela ba sa kgaotse+ ba ruta e bile ba bolela dikgang tse di molemo kaga Keresete, e bong Jesu.+


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mathaio 28:1-20
28 Morago ga sabata, fa bosa bo sa ka letsatsi la ntlha la beke, Marea Magadalena le Marea yo mongwe ba tla go bona phupu.+2 Mme, bona! thoromo e kgolo ya lefatshe e ne e diragetse; gonne moengele wa ga Jehofa o ne a fologile kwa legodimong a atametse e bile a pitikolotse leje, mme a ntse mo go lone.+3 Ponalo ya gagwe ya kafa ntle e ne e tshwana le logadima,+ le diaparo tsa gagwe di le ditshweu jaaka kapoko.+4 Ee, ka ntlha ya go mmoifa balebeledi ba roroma mme ba nna jaaka batho ba ba suleng.5 Moengele+ a raya basadi bano a re: “Lona lo se ka lwa boifa, gonne ke a itse gore lo batla Jesu+ yo o neng a bapotswe.6 Ga a yo fano, gonne o tsositswe,+ jaaka a ne a bolela. Tlang, bonang lefelo le a neng a letse mo go lone.7 Mme tsamayang ka bofefo lo bolelele barutwa ba gagwe gore o ne a tsosiwa+ mo baswing, mme, bonang! o lo etile pele go ya kwa Galalea;+ lo tla mmona koo. Bonang! Ke lo boleletse.”+8 Jalo, ya re ba tswa mo lebitleng la kgakologelo ka bofefo, ka poifo le boipelo jo bogolo, ba taboga ba ya go begela barutwa ba gagwe.+9 Mme, bona! Jesu a ba kgatlhantsha a ba a re: “Dumelang!” Ba atamela mme ba mo tshwara mo dinaong ba bo ba obama fa pele ga gagwe.10 Go tswa foo Jesu a ba raya a re: “Se boifeng! Tsamayang, begelang bomorwarre,+ gore ba tle ba tswe ba ye kwa Galalea; mme ba tla mpona gone.”11 Ya re ba ntse ba le mo tseleng, bona! bangwe ba badisa+ ba tsena mo motseng mme ba begela baperesiti ba bagolo dilo tsotlhe tse di neng di diragetse.12 Mme fa bano ba sena go phuthega mmogo le banna ba bagolwane mme ba gakololane, ba naya masole ano dipapetlana tsa selefera tsa palo e e lekaneng+13 mme ba re: “Lo re, ‘Barutwa ba gagwe+ ba ne ba tla go le bosigo mme ba mo utswa fa re ntse re robetse.’14 Mme fa seno se fitlha mo ditsebeng tsa molaodi, re tla mo tlhotlheletsa mme re tla lo golola mo matshwenyegong.”15 Jalo ba tsaya dipapetlana tsa selefera mme ba dira jaaka ba lailwe; mme lefoko leno le anamiseditswe kgakala mo Bajudeng go fitlha mo go lone letsatsi leno.16 Le fa go ntse jalo, barutwa ba ba lesome le bongwe ba ya kwa Galalea+ kwa thabeng koo Jesu a neng a ba rulaganyeditse gone,17 mme e rile ba mmona ba obama, mme bangwe ba ne ba belaela.+18 Mme Jesu a atamela a ba a bua le bone, a re: “Taolo yotlhe+ ke e neilwe kwa legodimong le mo lefatsheng.19 Jalo tsamayang mme lo dire batho ba ditšhaba+ tsotlhe barutwa,+ lo ba kolobetse+ mo leineng la Rara+ le la Morwa+ le la moya o o boitshepo,+20 lo ba rute+ go boloka+ dilo tsotlhe tse ke di lo laetseng.+ Mme, bonang! ke na le lona+ malatsi otlhe go fitlha bokhutlong jwa tsamaiso eno ya dilo.”+


text:
MOLAETSA WA GA TAUTONA WA LETSATSI LA BOIPUSO
29/09/11
Batswana Betso, letsatsi leno re a ipela e bile re motlotlo ka nngwe ya dikatlego tsa rona mo tlhabologong le go gola ga rona re le chaba mo dingwageng tse di masome mane le botlhano re ipusa.
1. Batswana Betso, letsatsi leno re a ipela e bile re motlotlo ka nngwe ya dikatlego tsa rona mo tlhabologong le go gola ga rona re le chaba mo dingwageng tse di masome mane le botlhano re ipusa. Ke na le lona Batswana Betsho le Botlhe ba ba re eleletsang bontle, fa re ipelela letsatsi le.
2. Fa re ipelela letsatsi le le botlhokwa le, re tshwanetse ra akgola boRraarona-mogolo ba ka tebelopele le boineelo jwa bone re kgonneng go aga chaba ya rona le katlego e bangwe e bileng ba e meletsang matlhe. Se se re gwetlha go tlhomamise gore tse re tla di direleng lefatshe leno mo botshelong jwa rona, di totomatsa le go somarela boleng le boipelafatso e re e amuleng mo go boRraarona-mogolo.
3. Fa re sale re tsaya puso ka 1966 re ntse re tlhabologa le dingwaga go tsena mo maemong a nako eno a lefatshe la itsholelo e e fa gare. Se ke ka ntlha ya mowa wa boipelego o o neng o rena mo go rona mo dingwageng tsa ntlha tsa go bopiwa ga chaba e. Tshwaragano e mabutswapele ba re bopagantseng ka yone go nna chaba, e na le seabe se segolo mo go se re leng sone gompieno.
4. Re chaba e e bopaganeng ka dingwao le ditso tse di farologaneng, mme re kgonne dithulaganyo tsa rona tsa ditlhabololo ka maitlamo a boipelego le boithaopo. Fela go a hutsafatsa go lemoga fa mo dinakong tsa gompieno boitlamo joo bo re tswa diatleng ka monokela, mo dipakeng tse bo tlhokang le go feta go atlegela pele mo ditlhabololong. Re lebega re na le mowa wa go iteba ka bongwe le go batla go duelelwa sepe se re se dirang le tse re di itirelang tota. Ka popagano re ka kgona go le gontsi, ka jalo ke kgothatsa Batswana go tsosolosa mowa wa ipelegeng.
5. Re tshwanetse gape ra ikaega ka matshego a chaba ya rona a jaaka ‘Botho’ a re tlhaegileng e bile re tshela ka one. A re tshwaraganeng ka mowa wa go emana nokeng, go thusana le go abelana jaaka re rutilwe mo tshimologong ya chaba ya rona. Ngwao ya rona ya ‘Botho’ e tshwanetse ya tsosoloswa le go diragadiwa. Mo dingwageng tsotlhe tsa go ipusa ga rona, e ke yone nako e re tlhokanang le mowa o o ntseng jalo.
6. Fa re ipelela letsatsi le le botlhokwa le, ke eletsa go tlhagisa gore re ikgatlhe mpeng ka tiriso madi a chaba ya rona ka re santse re inoga mo manokonokong a kwelotlase ya itsholelo ya mafatshe. Dikgang tsa gore itsholelo ya mafatshe a a humileng e ka nna ya phutlhama gape di a tshwenya, mme e bile ga di ka ke tsa ikgatholosiwa. Fa itsholelo ya mafatshe a e ka phutlhama la bobedi, mo Botswana re ya go ora selemo. Re le puso re santse re le mo maitlamong le moono wa go tsweledisa go gola ya itsholelo ya lefatshe la rona le mo dinakong tse di thata tse gore e re sehihi se se apoga re bo re ntse re le mo tseleng.
7. Re tshwanetse ra dira gole gontsi go godisa maiteko a rona a go itepatepanya le dikgwetho tse di lebaneng kabo ya madi rona. Gore re kgone se, mongwe le mongwe wa rona o tshwanetse a itlama le ineela mo tirong ya gagwe go kgontsha se batho ba se solofelang.
8. Mo go bangwe ba rona, letsatsi la go ipelela buiposo ke la go tsaya loeto la mono gae le kwantle. Se se tlhoka ipaakanyo go sa le pele go tlhomamisa gore tsotlhe tse di tlhokegang di teng pele mosepele o ka phuthologa. Fa re tlhoma mosepele motho a itekanetse, ka sepalano se se itekanetseng e bile re dirisanya le ba bangwe sentle mo ditseleng, re ka goroga ka pabalesegong. Re tshwenngwa ke go gola ga dipalo tsa dikotsi mo ditseleng tsa rona, dingwe di gapa matsholo a batho. Ke batla go kgothatsa mongwe le mongwe go tlhomamisa ka bo ene gore malatsi a a boipelo e nne a boipelo e le ruri.
9. Ke jaana re atumela paka ya dipula re tshwanetse ra ipaakanyetsa go dirisa dipula tsa ntlha. Ke itumelela gore thobo mo masimong a rona e ntse e oketsega mo go bonalang mo ngwageng tse tharo tse di fetileng ka thuso ya lenaneo la ISPAAD. Mme ke fela fa re ka ipaakanya go le pele re ka solofelang thobo e namagadi e e ka jesang chaba ya rona fa ramasedi a ka re atla ka dipula tse di namagadi.
10. A re ipeleleng letsatsi le la Boipuso ka kagiso re tla re sa lebale bao ba sa nnang le lesego jaaka rona. Ke lo eleletsa boitumelo le tshireletsego mo go ipeleng ga lona.
PULA!
Printable version


text:
MATLOTLO A A MO LEFOKONG LA MODIMO | ISAIA 17-23
Go sa Dirise Taolo Sentle go Tla Felela ka Gore e go Latlhegele
Shebena e ka tswa e ne e le molebedi yo o neng a ‘okametse ntlo’ ya ga Kgosi Hesekia. Maemo a gagwe e ne e le a bobedi go tswa kwa kgosing e bile go ne go lebeletswe dilo di le dintsi mo go ene.
Shebena a ka bo a ile a tlhokomela batho ba ga Jehofa ka dilo tse ba di tlhokang
O ne a nna pelotshetlha ka go batla go galalediwa
Jehofa o ne a dira gore Eliakime a tseye maemo a ga Shebena
Eliakime o ne a newa “selotlolo sa ntlo ya ga Dafide,” se se neng se tshwantshetsa maatla le taolo
Akanyetsa seno: Shebena a ka bo dirisitse taolo ya gagwe jang go thusa ba bangwe?


text:
POLELO 28
Kafa Lesea Moshe le Falotseng ka Gone
A O ITSE gore leseanyana le le lelang, le le tshwereng monwana wa lekgarejana leno ke mang? Ke Moshe. Lekgarejana leno le lentle lone ke mang? Ke morwadiakgosi ya Egepeto, morwadia Faro.
Mmaagwe Moshe o ne a fitlha leseanyana la gagwe go fitlhela le le dikgwedi di le tharo, ka gonne a ne a sa batle gore le bolawe ke Baegepeto. Mme gone o ne a itse gore Moshe a ka nna a bonwa, ka jalo o ne a dira seno gore a mo falotse.
O ne a tsaya seroto mme a se baakanya gore metsi a se ka a tsena mo go sone. Go tswa foo, a tsenya Moshe mo teng ga sone, a bo a se baya mo bojannyeng jo botelele go bapa le Noka ya Nile. Kgaitsadie Moshe e bong Miriame, o ne a laelwa go ema gaufi le foo gore a bone se se tla diragalang.
Morwadia Faro o ne a tla mo Nokeng ya Nile go tla go tlhapa. Go ise go ye kae o ne a bona seroto se le mo bojannyeng jo botelele. O ne a raya mongwe wa basetsana ba malata a gagwe a re: ‘Ya go ntseela seroto sele.’ Fa morwadiakgosi a bula seroto, o ne a bona ngwana yo montle tota! Leseanyana Moshe le ne le lela, mme morwadiakgosi o ne a le utlwela botlhoko. O ne a sa batle gore le bolawe.
Miriame o ne a tla fa go bone. A o a mmona mo setshwantshong? Miriame o ne a botsa morwadia Faro a re: ‘A nka ya go go biletsa mosadi wa Moiseraele gore a tle go go amusetsa ngwana yono?’
Morwadiakgosi o ne a re: ‘Tsweetswee dira jalo.’
Ka jalo, Miriame o ne a taboga a ya go bitsa mmaagwe. Fa mmaagwe Moshe a tla, morwadiakgosi o ne a mo raya a re: ‘Tsaya ngwana yono o mo nkamusetse, mme ke tla go duela.’
Ka jalo, mmaagwe Moshe o ne a tlhokomela ngwana wa gagwe. Moragonyana fa Moshe a setse a godile go se kae, o ne a mo isa kwa go morwadia Faro, yo o neng a mo tsaya go nna morwawe. Ke ka tsela eo Moshe a neng a golela mo lelapeng la ga Faro.


text:
POLELO 101
Jesu o a Bolawa
AKO o bone selo se se utlwisang botlhoko se se diragalang! Jesu o a bolawa. Ba mo pegile mo koteng. Ba mo kokotela ka dipekere mo diatleng le mo maotong. Ke ka ntlha yang fa ba ka dira Jesu selo se se ntseng jaana?
Ke ka gonne batho bangwe ba tlhoile Jesu. A o itse gore ke bomang? Mongwe wa bone ke moengele yo o bosula e bong Satane Diabolo. Ke ene yo o neng a dira gore Adame le Efa ba se ka ba ikobela Jehofa. Gape Satane ke ene a dirang gore baba ba ga Jesu ba dire selo se se bosula jaana.
Tota le pele ga Jesu a kokotelwa mo koteng, baba ba gagwe ba mo dira dilo tse di maswe. A o gopola kafa ba ileng ba tla ka gone kwa tshimong ya Gethesemane ba bo ba mo tsaya? Baba bao e ne e le bomang? E ne e le baeteledipele ba bodumedi. Jaanong a re bone se se diragalang morago ga moo.
Fa baeteledipele ba bodumedi ba tsaya Jesu, baaposetoloi ba gagwe ba a tshaba. Ba tlogela Jesu a le nosi le baba ba gagwe ka gonne ba tshogile. Le fa go ntse jalo, moaposetoloi Petere le Johane bone ga ba tsamaele kgakala. Ka jalo, ba ba sala morago gore ba bone se se diragalelang Jesu.
Baperesiti ba isa Jesu kwa monnamogolong yo o bidiwang Anase, yo e kileng ya bo e le moperesiti yo mogolo. Boidiidi jono ga bo nne koo lobaka lo loleele. Go tswa foo ba isa Jesu kwa ntlong ya ga Kaiafase yo jaanong e leng moperesiti yo mogolo. Baeteledipele ba bodumedi ba le bantsi ba phuthegetse mo ntlong ya gagwe.
Ba mo sekisetsa mo ntlong eno ya ga Kaiafase. Go tlisiwa batho gore ba tle go bua maaka ka Jesu. Baeteledipele ba bodumedi botlhe ba re: ‘Jesu o tshwanetse go bolawa.’ Go tswa foo ba mo kgwela mathe ba bo ba mo itaya ka mabole.
Fa dilo tseno tsotlhe di ntse di direga, Petere o eme kwa ntle mo lolwapeng. Go tsididi mo bosigong joo, ka jalo batho ba gotsa molelo. Fa ba ntse ba ithuthafatsa mo molelong, mosetsana mongwe wa lelata o leba Petere mme a bo a re: ‘Monna yono le ene o ne a na le Jesu.’
Petere o araba jaana: ‘Nnyaa, ke ne ke se na le ene!’
Batho ba bolelela Petere ka makgetlo a le mararo gore o ne a na le Jesu. Le fa go ntse jalo, mo makgetlong ao otlhe Petere o ba raya a re seno ga se boammaaruri. Mo lekgetlong la boraro fa Petere a bua seno, Jesu o a retologa a bo a mo leba. Petere o hutsafala fela thata ka go bo a buile maaka, mme o a tsamaya a bo a lela mo go botlhoko.
Fa letsatsi le tlhaba mo mosong wa Labotlhano, baperesiti ba isa Jesu kwa lefelong la bone le legolo le ba phuthegelang kwa go lone, e leng holo ya Sanehederine. Fa ba le koo, ba buisana ka gore ba tlile go dira eng ka ene. Ba mo isa kwa go Ponto Pilato, yo e leng mmusi wa kgaolo ya Judea.
Baperesiti ba raya Pilato ba re: ‘Monna yono o bosula. O tshwanetse go bolawa.’ Fa Pilato a sena go botsa Jesu dipotso, o ba raya a re: ‘Ga ke bone sepe se se phoso se a se dirileng.’ Go tswa foo Pilato o romela Jesu kwa go Herode Antipase. Herode ke mmusi wa Galalea, le fa go ntse jalo o nna mo Jerusalema. Herode le ene ga a bone sepe se se phoso se Jesu a se dirileng, ka jalo o mmusetsa gape kwa go Pilato.
Pilato o batla go golola Jesu. Le fa go ntse jalo, baba ba ga Jesu ba batla gore go gololwe legolegwa le lengwe mo boemong jwa gagwe. Monna yono ke Barabase wa sekebekwa. Jaanong ke mo e ka nnang motshegare fa Pilato a ntshetsa Jesu kwa ntle. O raya batho a re: ‘Bonang! Kgosi ya lona!’ Le fa go ntse jalo, baperesiti ba bagolo ba goeletsa jaana: ‘Mo ntsheng fa! Mmolaye! Mmolaye!’ Ka jalo Pilato o golola Barabase mme ba tsaya Jesu ba ya go mmolaya.
Mo thapameng ya Labotlhano Jesu o kokotelwa mo koteng. Le fa gone o sa kgone go ba bona mo setshwantshong, mo letlhakoreng lengwe le lengwe la ga Jesu go na le sekebekwa se se kokotetsweng mo koteng. Pele fela Jesu a swa, mongwe wa dikebekwa tseno o mo raya a re: ‘O nkgopole fa o tsena mo bogosing jwa gago.’ Mme Jesu o mo raya a re: ‘Ke go solofetsa gore o tla nna le nna mo Paradaiseng.’
A eno ga se tsholofetso e e itumedisang? A o itse gore Paradaise e Jesu a buang ka yone ke eng? Paradaise e Modimo a neng a e dirile kwa tshimologong e ne e le kwa kae? Mo lefatsheng. Mme fa Jesu a busa e le kgosi kwa legodimong, o tla tsosa monna yono mo baswing gore a itumelele botshelo mo Paradaiseng e ntšha mo lefatsheng. A ga re itumelele seno?


text:
BASHA BA BOTSA JAANA
Nka Dira Jang fa ke Tshwenngwa ka Tsa Tlhakanelodikobo?
Go tshwenngwa ka tsa tlhakanelodikobo ke eng?
Go tshwenngwa ka tsa tlhakanelodikobo go akaretsa go patelediwa go dira dilo dipe fela tse di amanang le tlhakanelodikobo o sa batle—go akaretsa go tshwaratshwara kgotsa le e leng go bua ka tlhakanelodikobo ka tsela e e sa tshwanelang. Mme gone, ka dinako dingwe go ka nna thata go lemoga pharologano magareng ga go rumolwa, go tshameka ka maikutlo a lorato le go tshwenngwa ka tsa tlhakanelodikobo.
A o itse pharologano ya dilo tseno? Bona dipotso tse di kaga go tshwenngwa ka tsa tlhakanelodikobo go bona karabo!
Ka maswabi, ga se ka metlha go tshwenngwa ka tsa tlhakanelodikobo go kgaotsang fa o fetsa sekolo. Le fa go ntse jalo, fa gone jaanong o ithuta kafa o ka itshwarang ka gone fa o tshwenngwa ka tsa tlhakanelodikobo, o tla bo o ipaakanyeditse go lebana le gone kwa tirong. Tota e bile o ka bo wa thibela motho yo o go tshwenyang ka tsa tlhakanelodikobo gore a se ka a utlwisa ba bangwe botlhoko!
Ke tshwanetse go dira eng fa ke tshwenngwa ka tsa tlhakanelodikobo?
Go tshwenngwa ka tsa tlhakanelodikobo go ka nna ga fela fa o itse gore go kaya eng le gore o tshwanetse go dira eng ka gone! Sekaseka maemo ano a mararo le kafa o ka lebanang le boemo bongwe le bongwe ka gone.
BOEMO:
“
“Kwa tirong, banna bangwe ba ba neng ba mpheta thata ka dingwaga ba ne ba a tle ba mpolelele gore ke montle le gore ba eletsa e kete ba ka bo ba le bannye ka dingwaga di le 30. Mongwe wa bone o ne a bo a tla kafa morago ga me a dupa moriri wa me!”—Tabitha, 20.
Tabitha o ne a ka akanya jaana: ‘Fa nka itlhokomolosa seno ke bo ke itshoka, gongwe o tla kgaotsa.’
Ke eng fa seo se ka nna sa se ka sa thusa: Baitse ba re fa batho ba ba tshwenngwang ka tsa tlhakanelodikobo ba go itlhokomolosa, gantsi batho ba ba ba tshwenyang ga ba kgaotse e bile ba ba tshwenya le go feta.
Go na le go dira jalo leka seno: Ikemele mme o ritibetse e bile o tlhomame bolelela motho yo o go tshwenyang gore ga o rate tsela e a buang ka yone kgotsa e a itshwarang ka yone. Taryn, wa dingwaga di le 22 a re: “
Fa mongwe a ntshwaratshwara ka tsela e e sa tshwanelang ke mmolelela ke tlhomame gore a se ka a bo a ntshwara jalo gape. Gantsi seo se dira gore motho yo o go tshwenyang a gamarege.” Fa motho yo o go tshwenyang a sa kgaotse, tlhomama mme o se ka wa ineela. Fa Baebele e bua ka go nna re bolokile melao ya maemo a a kwa godimo ya boitsholo ya re: “
Nitama, tlhomama o bo o nne pelokgale.”—Bakolosa 4:12, The New Testament in Contemporary Language.
Go tweng fa motho yo o go tshwenyang a go tshosetsa ka gore o tla go gobatsa? Mo boemong joo, o se ka wa ngangisana le ene. Tswa moo ka bonako jo bo kgonegang mme o kope thuso ya motho yo mogolo yo o ikanyegang.
BOEMO:
“
Fa ke ne ke le mo grade ya borataro, basetsana bangwe ba babedi ba ne ba ntshwara mo phashiting. Mongwe wa bone e ne e le lesbian, mme o ne a batla gore ke intshe le ene. Le fa ke ne ke gana, ba ne ba nna ba ntshwenya letsatsi le letsatsi fa re tswa mo tlelaseng e nngwe re ya kwa go e nngwe. Nako nngwe ba ne ba nkgoromeletsa mo loboteng!”—Victoria, 18.
Victoria a ka tswa a ile akanya jaana: ‘Fa nka bolelela mongwe ka gone, batho ba tla akanya gore ke bokoa gongwe e bile ga go ope yo o ka dumelang seo.’
Lebaka la go bo go akanya jalo go ne go ka se ka ga thusa: Fa o sa bolelele ope, motho yo o go tshwenyang a ka nna a tswelela a go tshwenya a bo a tshwenya le ba bangwe.—Moreri 8:11.
Go na le go dira jalo leka seno: Kopa thuso. Batsadi le barutabana ba ka go thusa go dira gore motho yo o go tshwenyang a kgaotse go go tshwenya. Mme go tweng fa e le gore batho ba o ba bolelelang ga ba go tseye tsia? Leka seno: Nako le nako fa o tshwenngwa kwala seo fa fatshe. Kwala letlha, nako le lefelo le tiragalo nngwe le nngwe e diragetseng kwa go lone mmogo le se motho yo o go tshwenyang a se buileng. Go tswa foo, naya motsadi kgotsa morutabana se o se kwadileng. Batho ba le bantsi ba tsibogela thata se motho a se kwadilweng go na le se a se buang.
BOEMO:
“
Ruri ke ne ke tshaba mosimane mongwe yo o neng a le mo setlhopheng sa rugby. O ne a ka nna dimetara di le pedi ka boleele, boima jwa gagwe jwa mmele e le dikilogerama tse 135! O ne a ipoleletse gore o tla tlhakanela dikobo le nna. O ne a ntshwenya mo e batlang e le letsatsi lengwe le lengwe—ngwaga otlhe. Ka letsatsi lengwe e ne e le rona fela mo phaposing mme a simolola go nkatamela thata. Ke ne ka tswa ka lobelo mo kgorong mme ka sia.”—Julieta, 18.
Julieta o ne a ka akanya jaana: ‘Waitse gore basimane ba ntse jang.’
Ke eng fa seo se ka nna sa se ka sa thusa: Go ka direga gore motho yo o go tshwenyang ka tsa tlhakanelodikobo a se ka a fetoga fa mongwe le mongwe a tsaya gore tsela e a itshwarang ka yone e a amogelesega.
Go na le go dira jalo leka seno: O se ka wa itetla go raelesega gore seo ga se re sepe kgotsa go araba o nyenya. Go na le moo, tlhomamisa gore tsela e o itshwarang ka yone—go akaretsa le tsela e o lebegang ka yone mo sefatlhegong—e bontsha motho yo o go tshwenyang gore ga o letlelele sengwe le sengwe.
Ke ne ke tla dira eng?
SENGWE SE SE DIRAGETSENG 1:
“
Ga ke rate go bifela batho. Ka jalo, tota le fa batho ba ne ba nna ba ntshwenya, ke ne ke tle ke ba bolelele gore ba emise—mme ke ne ke sa tlhomama e bile gantsi ke ne ke nyenya fa ke ntse ke bua le bone. Ba ne ba akanya gore ke tshameka ka maikutlo a bone a lorato.”—Tabitha.
Nkabo o le Tabitha, o ne o ka dira eng fa batho bao ba ne ba go tshwenya? Ka ntlha yang?
Ke eng se se ka dirang gore motho yo o go tshwenyang a akanye gore o tshameka ka maikutlo a gagwe a lorato?
SENGWE SE SE DIRAGETSENG 2:
“
Go simolotse ka gore basimane bangwe mo tlelaseng ya rona ya go ikatisa ba bue dilo tse di maswe. Ka dibeke di le mmalwa ke ne ka itlhokomolosa se ba neng ba se bua mme dilo di ne tsa nna maswe le go feta. Go tswa foo basimane bano ba ne ba simolola go bapa le nna ba bo ba baya matsogo a bone mo magetleng a me. Ke ne ka ba kgorometsa mme ba ne ba nna ba tswelela. Kgabagare, mongwe wa basimane bao o ne a nnaya pampitshana e e neng e na le molaetsa o o kgopisang. Ke ne ka e naya morutabana wa me. Mosimane yoo o ne a lelekwa ka nakwana kwa sekolong. Ke ne ka lemoga gore go tloga kwa tshimologong ke tshwanetse nkabo ke ile ka ya kwa morutabaneng!”—Sabina.
O akanya gore ke eng fa Sabina a sa ya kwa morutabaneng go tloga fela kwa tshimologong? A o akanya gore o dirile tshwetso e e molemo? Goreng o rialo?
SENGWE SE SE DIRAGETSENG 3:
“
Mosimane mongwe o ne a latela kgaitsadiake e bong Greg kwa ntlwaneng. Mosimane yoo o ne a atametsa sefatlhego sa gagwe mo go Greg a bo a mo raya a re, ‘Nkatle.’ Greg o ne a gana mme mosimane yoo ga a ka a tsamaya. Tota e bile, Greg o ne a tshwanelwa ke go mo kgorometsa.”—Suzanne.
A o akanya gore Greg o ne a tshwenngwa ka tsa tlhakanelodikobo? Goreng o rialo?
Ke eng fa o akanya gore basimane bangwe ba okaoka go bua fa ba tshwenngwa ka tsa tlhakanelodikobo ke basimane ba bangwe?
A o dumalana le tsela e Greg a neng a dira dilo ka yone? Wena o ka bo o dirile eng?
Ithute mo go oketsegileng: Bona kgaolo 32, “Nka Itshireletsa Jang mo Bathong ba ba Sotlang Bana ka Tlhakanelodikobo?” mo bukeng Dipotso Tse Basha ba di Botsang—Dikarabo Tse di Nang le Tharabololo, Bolumo ya 1.


text:
KAROLO 9
Paradaise e Tla Tla Leng?
Mathata a a leng teng mo lefatsheng a bontsha gore Bogosi jwa Modimo bo tla tloga bo tsaya kgato. Luke 21:10, 11; 2 Timotheo 3:1-5
Baebele e ne ya bolelelapele ka dilo di le dintsi tse di diregang gompieno. E ne ya re batho e tla nna barati ba madi, ba ba sa utlweng batsadi, ba ba bogale le barati ba menate.
Go tla nna le dithoromo tsa lefatshe tse dikgolo, dintwa, ditlhaelo tsa dijo le go anama ga malwetse. Dilo tseo di a direga gone jaanong.
Gape Jesu o ile a re dikgang tse di molemo tse di kaga Bogosi di tla rerwa mo lefatsheng lotlhe.—Mathaio 24:14.
Bogosi bo tla tlosa dilo tsotlhe tse di bosula. 2 Petere 3:13
Go ise go ye kae, Jehofa o tla senya batho botlhe ba ba bosula.
Satane le badimona ba gagwe ba tla otlhaiwa.
Ba ba utlwang Modimo ba tla falolela mo lefatsheng le le siameng le lesha, le go tla bong go sa tlhole go na le poifo mo go lone, lefatshe le batho ba ba nnang mo go lone ba tshepanang le go ratana.


text:
BASHA BA BOTSA JAANA
Popo Kgotsa Thutotlhagelelo?—Karolo 1: Goreng o Tshwanetse go Dumela mo Modimong?
Popo kgotsa thutotlhagelelo?
A o dumela gore Modimo o bopile dilo tsotlhe? Fa go le jalo, ga se wena fela; basha ba le bantsi (le bagolo) le bone ba dumela jalo. Mme batho ba bangwe ba re botshelo le lobopo di itlhagetse fela
A o ne o itse? Batho ba ba dumelang dithuto tseno ka bobedi ba bonako go bua gore ke eng se ba se dumelang mme ba sa itse mabaka a go bo ba se dumela.
Batho ba bangwe ba dumela gore dilo di bopilwe ka gonne ba rutilwe jalo kwa kerekeng.
Batho ba le bantsi ba dumela gore dilo di itlhagetse fela ka gonne ba rutilwe jalo kwa sekolong.
Motseletsele ono wa ditlhogo o tla go thusa go nonotsha le go tlhalosa se o se dumelang ka popo. Le fa go ntse jalo, o tshwanetse go ipotsa potso eno ya botlhokwa:
Goreng ke dumela mo Modimong?
Goreng potso eno e le botlhokwa? Ka gonne Baebele e go kgothaletsa gore o dirise tlhaloganyo, ‘maatla a gago a go akanya.’ (Baroma 12:1) Seno se raya gore fa o dumela mo Modimong seo ga se a tshwanela go ikaega fela ka
maikutlo (Ke akanya gore go tshwanetse ga bo go na le mongwe yo o maatla)
go tlhotlhelediwa ke ba bangwe (Ke tshela le batho ba ba ratang bodumedi)
kgatelelo (Batsadi ba me ba ne ba mpateletsa go dumela mo Modimong—go seng jalo . . .)
Go na le moo, o tshwanetse go tlhatswega pelo gore Modimo o teng o bo o nne le mabaka a a utlwalang a go dumela seo.
Ka jalo, ke eng se se go tlhatswang pelo gore Modimo o teng? Dintlha tsa go itshekatsheka tsa setlhogo sa “Goreng ke Dumela mo Modimong?” di tla nonotsha tumelo ya gago. Gape o tla fitlhela go thusa go sekaseka kafa basha ba bangwe ba ileng ba araba potso eo ka gone.
“Fa ke le mo tlelaseng ke reeditse morutabana a tlhalosa gore mebele ya rona e bereka jang, ke lemoga gore ruri Modimo o teng. Karolo nngwe le nngwe ya mmele, tota le e nnye thata, e na le tiro ya yone, mme gantsi ditiro tseno di direga re sa lemoge. Ruri mmele wa motho o a gakgamatsa!”
—Teresa.
“Fa ke bona moago o o goletseng kwa godimo, sekepe kgotsa koloi, ke ipotsa gore, ‘Ke mang yo o di dirileng?’ Ka sekai, motho o tshwanetse a bo a le botlhale tota gore a dire koloi, ka gonne koloi e na le dikarolo tse dintsi tse dinnye tse di tshwanetseng go dira sentle gore e bereke sentle. Jaanong fa e le gore dikoloi di dirilwe ke mongwe, go ntse jalo le ka rona batho.”
—Richard.
“Fa o lemoga gore batho ba ba botlhale thata ba tsere makgolokgolo a dingwaga go tlhaloganya lemmenyana fela ka lobopo, ruri ga go utlwale go akanya gore lobopo loo lo itlhagetse fela!”
—Karen.
“Fa ke ntse ke ithuta saense, thutotlhagelelo e nna diphirimisi fela. Ka sekai, ke ile ka akanya ka tsela e dilo tsa tlholego di diregang ka yone le tsela e rona batho re farologanang le diphologolo ka yone, go akaretsa go batla go itse gore re bomang, re tswa kae le gore re ya kae. Thutotlhagelelo e tlhalosa dilo tseno tsotlhe go ya kafa diphologolo di itshwarang ka gone mme ga e ise e kgone go tlhalosa lebaka la go bo batho ba farologane le diphologolo. Ke akanya gore motho o tshwanetse go tsaya matsapa a magolo tota gore a dumele thutotlhagelelo go na le go dumela mo Mmoping.”
—Anthony.
Go tlhalosa se ke se dumelang
Go tweng fa bana ba o tsenang tlelase le bone ba go sotla ka go bo o dumela selo se o sa se boneng? Go tweng fa ba re saense e na le “bosupi” jwa gore ditshedi di iphetogetse ka botsone go nna tse dingwe?
Sa ntlha, tlhatswega pelo ka se o se dumelang. O se ka wa tshoga kgotsa wa tlhabiwa ke ditlhong. (Baroma 1:
Ga o nosi; batho ba le bantsi ba sa ntse ba dumela mo Modimong. Ba akaretsa batho ba ba botlhale, ba ba rutegileng. Ka sekai, go na le baitsesaense ba ba dumelang gore Modimo o teng.
Fa batho ba re ga ba dumele mo Modimong, ka dinako dingwe tota ba a bo ba raya gore ga ba tlhaloganye Modimo. Go na le go ntsha mabaka a a utlwalang a se ba se dumelang, ba botsa dipotso tse di jaaka, “Fa e le gore Modimo o teng, goreng a letlelela pogo?” Tota se ba se dirang ke go dira gore kgang eno ya botlhokwa e nne kgang ya maikutlo.
Batho ba na le “se ba se tlhokang semoyeng.” (Mathaio 5:3) Seno se akaretsa go dumela mo Modimong. Ka jalo fa mongwe a re Modimo ga a yo, motho yoo
—e seng wena —o tshwanetse go tlhalosa lebaka la go bo a dumela seo. —Baroma 1:18-20.
Ruri go dumela mo Modimong go a utlwala. Go dumalana le ntlha ya gore botshelo ga bo ka ke jwa itlhagela fela. Ga go na bosupi jo bo tshegetsang kgang ya gore botshelo bo itlhagetse fela.
Mme gone, o ka reng fa mongwe a batla mabaka a go bo o dumela mo Modimong? Akanyetsa dikarabo tseno di le mmalwa.
Fa mongwe a re: “Batho ba ba sa rutegang ke bone fela ba ba dumelang mo Modimong.”
O ka re: “A o dumela kgang eo e e sa utlwaleng? Nna ga ke e dumele. Tota e bile, mo patlisisong nngwe e mo go yone baitsesaense ba feta 1 600 ba ba tswang mo diyunibesithing tse di farologaneng tsa maemo a a kwa godimo ba neng ba nna le seabe mo go yone, nngwetharong ya bone e ne ya bua fa e dumela gore Modimo o teng. * A o ka re ga ba a rutega fela ka gonne ba dumela mo Modimong?”
Fa mongwe a re: “Fa e le gore tota Modimo o teng, goreng go na le pogo e kana kana mo lefatsheng?”
O ka re: “Gongwe o raya gore ga o tlhaloganye gore Modimo o dira dilo jang—kgotsa mo kgannyeng eno, go lebega Modimo a sa dire sepe. A go ntse jalo? [Mo letle gore a arabe.] Ke bone karabo e e kgotsofatsang ya go bo pogo e le kana kana. Mme o tshwanetse go sekaseka dithuto di le mmalwa tsa Baebele gore o kgone go e tlhaloganya. A o ka rata go itse mo go oketsegileng?”
Setlhogo se se latelang mo motseletseleng ono se tla tlhalosa lebaka la go bo thutotlhagelelo e se na mabaka a a utlwalang a a tlhalosang lebaka la go bo re tshela.
^ ser. 32 Kgatiso: Social Science Research Council, “Religion and Spirituality Among University Scientists,” ya ga Elaine Howard Ecklund, February 5, 2007.


text:
Tiro ya Lona e Tshegediwa Jang ka Madi?
Tsela ya konokono e tiro ya rona e tshegediwang ka madi ka yone ke ka meneelo e e ntshiwang ka go ithaopa ke Basupi ba ga Jehofa. Ga go na dikoleke dipe tse di phuthiwang mo dipokanong tsa rona e bile maloko a rona ga a patelediwe go ntsha ditsabosome. (Mathaio 10:7, 8) Go na le moo, go bewa mabokoso a meneelo mo mafelong a re tshwarelang dipokano mo go one e le gore fa mongwe a rata go ntsha moneelo, a dire jalo. Batho ba ba ntshang meneelo ga ba umakwe ka maina.
Selo sengwe se se dirang gore meneelo ya rona e laolwe sentle ke ka gonne re se na baruti ba ba duelwang. Mo godimo ga moo, Basupi ga ba duelelwe tiro ya go rera ka ntlo le ntlo le gore mafelo a rona a kobamelo ga se a maphatsiphatsi.
Meneelo epe fela e e romelwang kwa diofising tsa makala tsa Basupi ba ga Jehofa e dirisediwa go namola batho ba ba amilweng ke dikotsi tsa masetlapelo a tlholego, go ema nokeng barongwa le badiredi ba rona ba ba etang, go thusa go aga mafelo a rona a kobamelo mo dinageng tse di humanegileng, go gatisa le go romela Dibaebele le dikgatiso tse dingwe tsa Bokeresete.
Mongwe le mongwe o itirela tshwetso ya gore a o batla go ntsha moneelo wa ditshenyegelo tsa phuthego ya gaabo, wa tiro ya lefatshe lotlhe, kgotsa go ntsha meneelo eno ka bobedi. Phuthego nngwe le nngwe ka metlha e rulaganya pego ya tsa madi gore maloko otlhe a itse kafa madi a dirisitsweng ka teng.
Ithute mo go Oketsegileng
TORA YA TEBELO—MAKASINE O O ITHUTIWANG
‘Tiro e Kgolo’
O na le tshiamelo ya go ema tiro eno nokeng.
DIPOTSO TSE GANTSI DI BODIWANG
Bidio e Khutshwane: Kafa Tiro ya Basupi ba ga Jehofa e Tshegediwang ka Teng ka Madi
Bona kafa tiro e tshegediwang ka teng le kafa meneelo e ntshiwang ka teng mo lefatsheng lotlhe.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mathaio 23:1-39
23 Go tswa foo Jesu a bua le boidiidi le barutwa ba gagwe,+ a re:2 “Bakwadi+ le Bafarasai ba ipeile mo setulong sa ga Moshe.+3 Jalo dilo tsotlhe tse ba di lo bolelelang,+ lo di dire lo bo lo di boloke, mme lo se ka lwa dira kafa ditirong tsa bone,+ gonne ba a bua mme ba bo ba sa dire.4 Ba bofa merwalo e e boima ba bo ba e pega mo magetleng a batho,+ mme bone ka bobone ga ba rate le go e sutisa ka monwana wa bone.+5 Ditiro tsotlhe tse ba di dirang ba di dira gore ba bonwe ke batho;+ gonne ba atolosa dikgetsinyana [tse di nang le dikwalo]+ tse ba di rwalang e le tshireletso, e bile ba lelefatsa makantsa+ a diaparo tsa bone.6 Ba rata mafelo a a tlhomologileng thata+ mo dijong tsa maitseboa le ditulo tse di kwa pele mo disinagogeng,+7 le ditumediso+ mo marekisetsong le go bidiwa Rabi ke batho.+8 Mme lona, lo se ka lwa bidiwa Rabi, gonne moruti wa lona o mongwe,+ mme lona lotlhe lo bakaulengwe.9 Mo godimo ga moo, lo se ka lwa bitsa ope rraalona mo lefatsheng, gonne Rraalona o mongwe,+ Wa selegodimo.10 Le gone lo se ka lwa bidiwa ‘baeteledipele,’+ gonne Moeteledipele wa lona o mongwe, e bong Keresete.11 Mme yo mogolo thata mo go lona o tshwanetse go nna modiredi wa lona.+12 Le fa e le mang yo o ikgodisang o tla kokobediwa,+ mme le fa e le mang yo o ikokobetsang o tla godisiwa.+13 “A bo go latlhega lona, bakwadi le Bafarasai, baitimokanyi! ka gonne lo tswalela+ batho bogosi jwa magodimo; gonne lona+ ka bolona ga lo tsene, le gone ga lo letle ba ba tsenang go tsena.14 ——15 “A bo go latlhega lona, bakwadi le Bafarasai, baitimokanyi!+ ka gonne lo ralala lewatle le lefatshe le le omeletseng go sokolola motho a le mongwe, mme fa a sokologa lo mo dira yo o lebanweng ke Gehena go menagane gabedi go feta lona.16 “A bo go latlhega lona, bagogi ba ba foufetseng,+ ba lo reng, ‘Fa ope a ikana ka tempele, ga se sepe; mme fa ope a ikana ka gouta ya tempele, o molato.+’17 Dieleele le difofu! Totatota, ke eng se segolwane, a ke gouta kgotsa ke tempele e e itshepisitseng gouta?+18 Gape, ‘Fa ope a ikana ka sebeso, ga se sepe; mme fa ope a ikana ka mpho e e mo go yone, o molato.’19 Difofu! Totatota, ke eng se segolwane, a ke mpho kgotsa ke sebeso+ se se itshepisang mpho?20 Jalo yo o ikanang ka sebeso o ikana ka sone le ka dilo tsotlhe tse di mo go sone;21 le yo o ikanang ka tempele o ikana ka yone le ka ene yo o nnang mo go yone;+22 le yo o ikanang ka legodimo o ikana ka setulo sa bogosi sa Modimo+ le ka ene yo o ntseng mo go sone.23 “A bo go latlhega lona, bakwadi le Bafarasai, baitimokanyi! ka gonne lo ntsha nngwesomeng+ ya minte le dile le kumina, mme lo itlhokomolositse dilo tse di bokete segolo tsa Molao, e leng, tshiamiso+ le kutlwelobotlhoko+ le boikanyegi.+ Dilo tseno go ne go patelesega gore di dirwe, le fa go ntse jalo go sa tlhokomologiwe dilo tse dingwe.24 Bagogi ba ba foufetseng,+ ba lo tlhotlhang montsana+ mme lo kodumetsa kamela!+25 “A bo go latlhega lona, bakwadi le Bafarasai, baitimokanyi! ka gonne lo ntlafatsa bokafantle jwa senwelo+ le jwa sejana, mme mo teng di tletse kgapo+ le go tlhoka tekatekano.26 Mofarasai ke wena yo o foufetseng,+ ntlafatsa pele bokafateng jwa senwelo+ le jwa sejana, gore bokafantle jwa sone le jone bo tle bo nne phepa.27 “A bo go latlhega lona, bakwadi le Bafarasai, baitimokanyi!+ ka gonne lo tshwana le diphupu tse di tshasitsweng kalaka,+ tse kafa ntle eleruri di bonalang di le dintle mme mo teng di tletse marapo a batho ba ba suleng le boitshekologo jwa mofuta mongwe le mongwe.28 Ka tsela eo le lona, eleruri ka fa ntle, lo bonala lo siame mo bathong,+ mme mo teng lo tletse boitimokanyo le go tlhoka molao.29 “A bo go latlhega lona, bakwadi le Bafarasai, baitimokanyi!+ ka gonne lo aga diphupu tsa baporofeti e bile lo kgabisa mabitla a kgakologelo a basiami,+30 lo bo lo re, ‘Fa re ne re le mo malatsing a borraaronamogologolwane, re ka bo re sa nna batlhakanedi le bone mo mading a baporofeti.’+31 Jalo lo naya bosupi ka lona gore lo bana ba bao ba neng ba bolaya baporofeti.+32 Ka gone, he, tlatsang selekanyo+ sa borraalonamogologolwane.33 “Dinoga, bana ba dinoga tse di botlhole,+ lo tla tshaba jang katlholo ya Gehena?+34 Ka lebaka leno, jaanong ke lo romelela+ baporofeti le batho ba ba botlhale le batlhatlheledi ba batho.+ Bangwe ba bone lo tla ba bolaya+ lo bo lo ba bapola, mme bangwe ba bone lo tla ba kgwathisa+ mo disinagogeng tsa lona lo bo lo ba bogisa go tswa motseng go ya motseng o mongwe;35 gore madi otlhe a a siameng a a tsholotsweng mo lefatsheng a tle mo go lona,+ go tloga ka madi a ga Abele+ yo o siameng+ go fitlha ka madi a ga Sekarea morwa Barakia, yo lo neng lwa mmolaela fa gare ga lefelo le le boitshepo le sebeso.+36 Ammaaruri ke a lo raya, Dilo tseno tsotlhe di tla tlela kokomana eno.+37 “Jerusalema wee, Jerusalema wee, mmolai wa baporofeti+ le mokgobotletsi+ wa ba ba rometsweng kwa go ene,+—a bo ke ne ka batla gantsi jang ne go phutha bana ba gago mmogo, ka tsela e koko e namagadi e phuthelang dikokwana tsa yone mmogo ka fa tlase ga diphuka tsa yone!+ Mme lo ne lwa se ka lwa go batla.+38 Bonang! Ntlo+ ya lona e tlogeletswe lona.+39 Gonne ke a lo raya ka re, Ga lo na go mpona ka gope go tloga jaanong go fitlha lo re, ‘Go sego yo o tlang ka leina la ga Jehofa!’”+


text:
POLELO 15
Mosadi wa ga Lote O ne A Gadima Kwa Morago
LOTE le ba lelapa la gagwe ba ne ba nna mmogo le Aborahame mo lefatsheng la Kanana. Letsatsi lengwe Aborahame o ne a raya Lote a re: ‘Ga go na lefatshe le le lekaneng diphologolo tsa rona tsotlhe. Tsweetswee, a re kgaogane. Fa o ya ntlheng e nngwe, ke tla ya kwa go e nngwe.’
Lote o ne a tlhatlhoba lefatshe. O ne a bona karolo e ntle ya naga e e nang le metsi le bojang jo bontsi go ka tlhokomela diphologolo tsa gagwe. Eno e ne e le Kgaolo ya Joredane. Ka jalo, Lote o ne a fudusetsa lelapa la gagwe le diphologolo tsa gagwe teng. Kgabagare ba ne ba aga mo motseng wa Sodoma.
Batho ba Sodoma ba ne ba le bosula tota. Seno se ne sa hutsafatsa Lote ka gonne e ne e le monna yo o siameng. Modimo le ene o ne a hutsafala. La bofelo Modimo o ne a romela baengele ba babedi go itsise Lote gore o tlile go senya Sodoma le motse o o bapileng le one wa Gomora ka ntlha ya bosula jwa bone.
Baengele ba ne ba raya Lote ba re: ‘Itlhaganele! Tsaya mosadi wa gago le bomorwadio ba babedi mme lo tswe fano!’ Lote le ba lelapa la gagwe ba ne ba nnela go diega, mme baengele ba ba tshwara ka diatla ba ba ntshetsa kwa ntle ga motse. Go tswa foo, mongwe wa baengele o ne a re: ‘Tshabang, bolokang matshelo a lona! Lo se ka lwa gadima kwa morago. Tshabelang kwa dithabeng, gore lo se ka lwa bolawa.’
Lote le bomorwadie ba ne ba nna kutlo mme ba tshaba mo Sodoma. Ga ba a ka ba ema le fa e le ka nakwana, e bile ga ba a ka ba gadima kwa morago. Mme mosadi wa ga Lote ene ga a ka a nna kutlo. Fa ba sena go tsamaya sekgalanyana go tswa mo Sodoma, o ne a ema mme a gadima kwa morago. Mosadi wa ga Lote o ne a fetoga pilara ya letswai. A o a mmona mo setshwantshong?
Re ka ithuta thuto ya botlhokwa mo pegong eno. E re bontsha gore Modimo o boloka ba ba mo ikobelang mme ba ba sa mo ikobeleng ba tla latlhegelwa ke matshelo a bone.


text:
POLELO 104
Jesu o Boela Legodimong
FA MALATSI a ntse a feta, Jesu o iponatsa mo balateding ba gagwe ka makgetlo a le mantsi. Mo lekgetlong le lengwe o bonwa ke barutwa ba ka nna 500. Fa Jesu a iponatsa mo go bone, a o itse gore o bua le bone ka eng? Ka bogosi jwa Modimo. Jehofa o rometse Jesu mo lefatsheng go tla go ruta ka Bogosi. Mme o nna a dira seno tota le fa a sena go tsosiwa mo baswing.
A o sa ntse o gopola gore bogosi jwa Modimo ke eng? Ee, ke puso ya mmatota ya Modimo e e kwa legodimong, mme Jesu ke Ene yo Modimo a mo tlhophileng go nna kgosi. Jaaka re setse re ithutile, ruri Jesu o ile a itshupa gore o tla nna kgosi e e molemo tota fa a ne a fepa ba ba tshwerweng ke tlala, a fodisa ba ba lwalang, le e leng go tsosa batho ba ba suleng gore ba tshele gape!
Jaanong, fa Jesu a setse a busa e le kgosi kwa legodimong ka dingwaga di le sekete, go tla bo go ntse jang mo lefatsheng? Lefatshe lotlhe le tla fetoga go nna paradaise e ntle. Go tla bo go sa tlhole go na le dintwa, kgotsa bokebekwa, kgotsa bolwetse le e leng lone loso tota. Re itse gore seno se boammaaruri ka gonne Modimo o ne a dirile lefatshe gore e nne paradaise e batho ba tla itumelelang go tshela mo go yone. Ke gone ka moo kwa tshimologong a neng a dirile tshingwana ya Edene. Mme Jesu o tla tlhomamisa gore kgabagare se Modimo a batlang se dirwa, se a diragala.
Jaanong ke nako ya gore Jesu a boele kwa legodimong. Jesu o ne a ntse a iponatsa mo barutweng ba gagwe ka malatsi a le 40. Ka jalo, ba tlhatswegile pelo gore o a tshela. Le fa go ntse jalo, pele Jesu a tsamaya, o ba raya a re: ‘Nnang mo Jerusalema mme lo lete go fitlha lo amogela moya o o boitshepo.’ Moya o o boitshepo ke maatla a Modimo a a dirang, o tshwana le phefo e e fokang, e e tla thusang balatedi ba gagwe go dira thato ya Modimo. Kwa bofelong, Jesu o ba raya a re: ‘Lo tshwanetse go rera ka ga me go fitlha kwa dikarolong tse di kgakalakgakala tsa lefatshe.’
Fa Jesu a sena go bua jalo, go direga sengwe se se gakgamatsang. O simolola go ya kwa godimo kwa legodimong, jaaka fa o bona. Go tswa foo, leru le a mo khurumetsa mme barutwa ba gagwe ga ba tlhole ba mmona gape. Jesu o ya legodimong, mme o simolola go busa balatedi ba gagwe ba ba mo lefatsheng a le koo.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Baroma 12:1-21
12 Ka gone ke a lo rapela ka mapelotlhomogi a Modimo, bakaulengwe, gore lo ise mebele+ ya lona setlhabelo+ se se tshelang,+ se se boitshepo,+ se se amogelesegang mo Modimong,+ e leng tirelo e e boitshepo+ ka maatla a lona a go akanya.+2 Mme tlogelang go bopega+ jaaka tsamaiso eno ya dilo, mme lo fetolwe ka go fetola megopolo ya lona,+ gore lo iponele+ se thato ya Modimo e e molemo le e e amogelesegang le e e itekanetseng+ e leng sone.3 Gonne ka bopelonomi jo bo sa re tshwanelang jo ke bo neilweng ke bolelela mongwe le mongwe mo go lona gore a se ka a ikgopola thata go feta kafa go tlhokegang go ikgopola ka gone;+ mme a akanye gore a nne le mogopolo o o itekanetseng sentle,+ mongwe le mongwe kafa Modimo a mo abetseng selekanyo+ sa tumelo ka gone.+4 Gonne fela jaaka re na le ditokololo di le dintsi mo mmeleng o le mongwe,+ mme e se ditokololo tsotlhe tse di dirang tiro e le nngwe fela,5 jalo rona, le mororo re le bantsi, re mmele o le mongwe+ o o seoposengwe le Keresete, mme re ditokololo tse nngwe le nngwe ya tsone e leng ya e nngwe.+6 E re ka jaanong re na le dimpho tse di sa tshwaneng+ go ya ka bopelonomi jo bo sa re tshwanelang+ jo re bo neilweng, e ka ne e le boporofeti, a re porofeteng go ya ka tumelo e re e abetsweng;7 kgotsa bodiredi, a re nneng mo bodireding jono;+ kgotsa yo o rutang,+ a a nne mo go ruteng ga gagwe;+8 kgotsa yo o rotloetsang, a a nne mo thotloetsong ya gagwe;+ yo o abang, a a go dire a aba ka bopelontle;+ yo o okamelang,+ a a go dire ka tlhoafalo ya mmatota; yo o bontshang kutlwelobotlhoko,+ a a go dire ka boitumelo.9 A lorato lwa lona+ lo nne lo lo se nang boitimokanyo.+ Tlhoang se se boikepo,+ ngaparelang se se molemo.+10 Mo loratong lwa bokaulengwe+ bontshanang lorato lwa bopelonomi. Mo go bontshaneng tlotlo+ etelelang pele.11 Lo se ka lwa nyahala mo tirong ya lona.+ Tukang mo moyeng.+ Nnang batlhanka ba ga Jehofa.+12 Ipeleng mo tsholofelong.+ Itshokeng mo pitlaganong.+ Nnelang ruri mo thapelong.+13 Abalanang le baitshepi go ya ka dilo tse ba di tlhokang.+ Latelang mokgwa wa go tshola baeng.+14 Nnang lo segofatse ba ba bogisang;+ segofatsang+ mme lo se ka lwa hutsa.+15 Ipeleng le batho ba ba ipelang;+ lelang le batho ba ba lelang.16 Nnang le mogopolo o o tshwanang ka ba bangwe jaaka o lo nang le one ka lona;+ lo se ka lwa tlhoma megopolo mo dilong tse di kwa godimo,+ mme yang le dilo tse di kwa tlase.+ Lo se ka lwa nna botlhale mo matlhong a lona.+17 Lo se ka lwa busetsa ope bosula ka bosula.+ Nayang dilo tse di molemo mo ponong ya batho botlhe.18 Fa go kgonega, kafa go ka kgonegang ka gone mo go lona, agisanang+ le batho botlhe.19 Lo se ka lwa ipusolosetsa+, baratwa, mme thibogelang tšhakgalo;+ gonne go kwadilwe ga twe: “Pusoloso ke ya me; ke tla duela, go bua Jehofa.”+20 Mme, “fa mmaba wa gago a tshwerwe ke tlala, mo fepe; fa a nyorilwe, mo neye sengwe gore a nwe;+ gonne ka go dira seno o tla bo o koelela magala a a tukang mo tlhogong ya gagwe.”+21 Lo se ka lwa itetla gore lo fenngwe ke bosula, mme nnang lo fenye bosula ka molemo.+


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Isaia 35:1-10
35 Naga le kgaolo e e se nang metsi di tla itumela,+ le lebala le le sekaka le tla ipela le bo le ntsha dithunya jaaka saferone.+2 Ruri le tla ntsha dithunya,+ mme le tla ipela ka boipelo le ka selelo sa boitumelo.+ Le tla newa kgalalelo ya Lebanona,+ le bontlentle jwa Karemele+ le Sharona.+ Go tla nna le ba ba tla bonang kgalalelo ya ga Jehofa,+ bontlentle jwa Modimo wa rona.+3 Nonotshang diatla tse di bokoa, lo nitamise mangole a a kgwetlhang.+4 Rayang ba ba pelo e tlhobaelang+ lo re: “Nonofang.+ Lo se ka lwa boifa.+ Bonang! Modimo wa lona o tla tla ka pusoloso,+ Modimo o tla tla le ka tuelo.+ O tla tla go lo boloka.”+5 Ka nako eo matlho a difofu a tla bulwa,+ le ditsebe tsa bosusu di tla thibololwa.+6 Ka nako eo setlhotsa se tla palama fela jaaka kgama e tonanyana,+ le loleme lwa yo o sa kgoneng go bua lo tla goa ka boitumelo.+ Gonne metsi a tla bo a pomponyegile mo nageng, le melatswana e e phothoselang mo lebaleng le le sekaka.7 Mme mmu o o phaphaladitsweng ke mogote o tla nna jaaka mogobe o o tletseng lotlhaka, le mmu o o nyorilweng o tla nna jaaka metswedi ya metsi.+ Mo lefelong le bophokoje+ ba nnang mo go lone, lefelo la bone la go ikhutsa, go tla nna le bojang jo botala le lotlhaka le dimela tsa koma.+8 Mme go tla nna le tsela e kgolo+ teng, tsela ka boyone; mme e tla bidiwa Tsela ya Boitshepo.+ Yo o seng phepa ga a kitla a e kgabaganya.+ Mme e tla nna ya yo o tsamayang mo tseleng, mme ga go bape ba ba dieleele ba ba tla kgarakgatshegang mo go yone.9 Ga go kitla go nna le tau teng, mme mofuta o o garolakang wa dibatana tsa naga ga o kitla o tla mo go yone.+ Ga go kitla go fitlhelwa dipe teng;+ mme ba ba rekolotsweng ba tla tsamaya teng.+10 Le ba ba golotsweng ke Jehofa ba tla boa+ mme ba tle mo Siona ba goa ka boipelo;+ mme go ipela ka bosakhutleng go tla nna mo tlhogong ya bone.+ Ba tla bona boitumelo le boipelo, mme khutsafalo le go fegelwa di tla tshaba.+


text:
THUTO 19
Motlhanka yo o Boikanyego Le yo O Botlhale ke Mang?
Pelenyana fela ga loso lwa gagwe, Jesu o ne a tshwara pokano e e kgethegileng le barutwa ba gagwe ba le banè—Petere, Jakobe, Johane le Anderea. Mme fa a ne a bolelela pele sesupo sa go nna gone ga gagwe mo metlheng ya bofelo, o ne a botsa potso eno ya botlhokwa: “Tota motlhanka yo o boikanyego le yo o botlhale ke mang yo mong wa gagwe a neng a mo tlhoma gore a okamele ba ntlo ya gagwe, go ba naya dijo tsa bone ka nako e e tshwanetseng?” (Mathaio 24:3, 45; Mareko 13:3, 4) Jesu o ne a tlhomamisetsa barutwa ba gagwe gore e re ka e le “mong” wa bone, o tla tlhoma bangwe ba ba tla nnang ba abela balatedi ba gagwe dijo tsa semoya mo metlheng ya bofelo. Ke bomang ba e neng e tla nna motlhanka yono?
Ke balatedi ba ga Jesu ba tota ba tloditsweng ka moya. “Motlhanka” o abela baobamedi ba ga Jehofa dijo tsa semoya ka nako e e tshwanetseng. Re ikantse motlhanka yono yo o ikanyegang gore a tswelele a re naya ‘selekanyo sa rona sa dijo ka nako e e tshwanetseng.’—Luke 12:42.
Ba tlhokometse ba ntlo ya Modimo. (1 Timotheo 3:15) Jesu o ne a naya motlhanka maikarabelo a magolo a go tlhokomela tiro e e dirwang mo karolong e e mo lefatsheng ya phuthego ya ga Jehofa—go tlhokomela dithoto tsa gagwe, go etelela pele tiro ya go rera le go re ruta mo diphuthegong. Ka jalo, gore “motlhanka yo o boikanyego le yo o botlhale” a kgone go re naya se re se tlhokang ka nako e re se tlhokang ka yone, o aba dijo tsa semoya a dirisa dikgatiso tse re di dirisang mo bodireding, le dithulaganyo tse re nnang le tsone kwa dipokanong le kwa dikopanong.
Motlhanka o ikanyega mo dithutong tsa boammaaruri tsa Baebele le mo taelong e a e neilweng ya go rera dikgang tse di molemo, mme o bontsha botlhale ka tsela e a tlhokomelang dilo tsa ga Keresete ka yone mo lefatsheng. (Ditiro 10:42) Jehofa o segofatsa tiro ya motlhanka yono ka go dira gore batho ba le bantsi ba nne Basupi ba Gagwe le go mo thusa go aba dijo tse dintsi tsa semoya.—Isaia 60:22; 65:13.
Jesu o ile a tlhoma mang gore a abele barutwa ba gagwe dijo tsa semoya?
Motlhanka o bontsha ka ditsela dife gore o a ikanyega e bile o botlhale?


text:
KGAOLO 19
Nna o le Gaufi le Jehofa
1, 2. Re ka bona kae tshireletsego gompieno?
A RE re o tsamaya mo phefong. Maru a a thiba, go nna lefifi, dikgadima di simolola go itaya mme maru a simolola go duma. Go ise go ye kae, pula e simolola go na. O batlana le lefelo la go iphitlha. O wela makgwafo fa o bona lefelo le le babalesegileng le pula e se kitlang e go nela mo go lone!
2 Maemo a lefatshe leno le one a ntse fela jalo. A ntse a nnela maswe go ya pele. O ka nna wa ipotsa go re, ‘Ke tla bona kae tshireletsego?’ Mopesalema o ne a kwala a re: “Ke tla raya Jehofa ke re: ‘O botshabelo jwa me le kago ya me e e thata, Modimo wa me, yo ke tla mo ikanyang.’” (Pesalema 91:2) Jehofa a ka re thusa go rarabolola mathata a rona le go re naya tsholofelo e e itumedisang.
3. Re ka dira jang gore Jehofa e nne botshabelo jwa rona?
3 Jehofa a ka re sireletsa jang? A ka re naya maatla a gore re kgone go lebana le mathata ape fela a a re tlhagelang mme gape o maatla go gaisa ope fela yo o ka lekang go re utlwisa botlhoko. Tota le fa re ka diragalelwa ke sengwe se se botlhoko gone jaanong, re ka tlhomamisega gore Jehofa o tla se baakanya mo nakong e e tlang. Baebele e re kgothaletsa gore re ‘ipoloke mo loratong lwa Modimo.’ (Jude 21) Re tshwanetse go nna gaufi thata le Jehofa fa re batla gore a re thuse mo dinakong tsa mathata. Mme re ka dira seo jang?
ITSE GORE MODIMO O A GO RATA
4, 5. Jehofa o bontshitse jang gore o a re rata?
4 Gore re kgone go nna gaufi le Jehofa, re tshwanetse go itse gore o a re rata. Akanya fela ka dilo tse Jehofa a setseng a re diretse tsone. O re neile lefatshe le lentle a bo a le tlatsa ka dimela le diphologolo tse dintle. Gape o re neile dijo tse di rokotsang mathe le metsi a a phepa. Jehofa o dirisa Baebele go re ruta ka leina la gagwe le botho jwa gagwe jo bontle. Mo godimo ga moo, o re bontshitse gore o a re rata ka go romela Morwawe yo a mo ratang e bong Jesu gore a tle mo lefatsheng go re swela. (Johane 3:16) Mme seo se dirile gore re nne le tsholofelo e e itumedisang ya gore botshelo bo tla nna monate mo nakong e e tlang.
5 Jehofa o tlhomile Bogosi Jwa ga Mesia e leng puso e e kwa legodimong e e tla tlogang e fedisa pogo yotlhe. Puso eo e tla fetola lefatshe leno go nna paradaise e rotlhe re tla tshelang mo go yone ka kagiso e bile re itumetse. (Pesalema 37:29) Gape tsela e nngwe e Jehofa a re bontshang ka yone gore o a re rata ke ka go re ruta kafa re ka tshelang ka gone re itumetse. Gape o re laletsa gore re bue le ene e bile o eme sejaro go re reetsa. Ruri Jehofa o re bontshitse gore o a re rata.
6. Re tshwanetse go tsibogela jang lorato lwa ga Jehofa?
6 Re tshwanetse go tsibogela jang lorato lwa ga Jehofa? Mmontshe gore o lebogela sengwe le sengwe se a go diretseng sone. Ka maswabi, batho ba le bantsi ga ba batle go leboga. Batho ba motlha wa ga Jesu le bone ba ne ba ntse fela jalo. Nako nngwe Jesu o ne a fodisa balepero ba le lesome mme a le mongwe fela o ne a boa go tla go mo leboga. (Luke 17:12-17) Re batla go tshwana le molepero yoo. Re batla go leboga Jehofa ka dinako tsotlhe.
7. Re tshwanetse go rata Jehofa go le kana kang?
7 Gape re tshwanetse go bontsha Jehofa gore re a mo rata. Jesu o ne a bolelela balatedi ba gagwe gore ba rate Jehofa ka pelo, moya le mogopolo wa bone otlhe. (Bala Mathaio 22:37.) Seo se kaya eng?
8, 9. Re ka bontsha Jehofa jang gore re a mo rata?
8 Ga go a lekana go bua fela re re re rata Jehofa. Fa re mo rata ka pelo, moya le mogopolo wa rona otlhe, re tla bontsha seo ka ditiro. (Mathaio 7:16-20) Baebele ya re fa re rata Modimo, re tla ikobela ditaelo tsa gagwe. A di thata? Nnyaa, ka gonne “ditaelo tsa gagwe ga di imele.”—Bala 1 Johane 5:3.
9 Fa re ikobela Jehofa, re tla tshela ka kagiso re itumetse. (Isaia 48:17, 18) Mme ke eng se se tla re thusang gore re nne re le gaufi le Jehofa? Mma re bone.
TSWELELA O NTSE O LE GAUFI LE JEHOFA
10. Ke eng fa o tshwanetse go tswelela o ithuta ka Jehofa?
10 Go tlile jang gore o nne tsala ya ga Jehofa? Go ithuta Baebele go go thusitse gore o itse Jehofa e bile go dirile gore o nne tsala ya gagwe. Botsala jono bo tshwana le molelo o o tshwanetseng go o kgotletsa gore o nne o tuka. Fela jaaka molelo o tlhoka dikgong gore o nne o tuka, le wena o tshwanetse go tswelela o ithuta ka Jehofa gore botsala jwa lona bo nonofe.—Diane 2:1-5.
11. Go ithuta Baebele go tla go ama jang?
11 Fa o ntse o ithuta Baebele, o tla lemoga dilo tse di tla go amang pelo. Ela tlhoko kafa balatedi ba ga Jesu ba neng ba ikutlwa ka gone fa a ne a ba tlhalosetsa boporofeti jwa Baebele. Ba ne ba re: “A dipelo tsa rona di ne tsa se ka tsa tuka fa a ne a ntse a bua le rona mo tseleng, fa a ne a ntse a re bulela Dikwalo ka botlalo?”—Luke 24:32.
12, 13. (a) Ke eng se se ka diregang ka lorato lo re ratang Modimo ka lone? (b) Re ka dira eng gore lorato lo re ratang Jehofa ka lone lo se ka lwa tsidifala?
12 Fela jaaka go tlhaloganya Dikwalo go ne ga ama dipelo tsa balatedi bano ba ga Jesu, gongwe le wena o ile wa ikutlwa jalo fa o ne o simolola go tlhaloganya Baebele. Seno se dirile gore o itse Jehofa le gore o mo rate. Ga o batle gore lorato loo lo tsidifale.—Mathaio 24:12.
13 Fa o setse o le tsala ya Modimo, o tshwanetse go leka ka natla gore botsala joo bo nne bo nonofile. O tshwanetse go tswelela o ithuta ka Jehofa le ka Jesu, o akanya ka se o se ithutang le go bona kafa o ka se dirisang ka gone mo botshelong jwa gago. (Johane 17:3) Fa o bala kgotsa o ithuta Baebele, ipotse go re: ‘Ntlha eno e nthutang ka Jehofa Modimo? Ke eng fa ke tshwanetse go mo rata ka pelo le ka moya otlhe?’—1 Timotheo 4:15.
14. Go rapela go re thusa jang gore re rate Jehofa le go feta?
14 Fa o na le tsala, o buisana le yone ka metlha mme seno se dira gore botsala jwa lona bo nonofe. Ka tsela e e tshwanang, fa re bua le Jehofa ka metlha, re mo rata le go feta. (Bala 1 Bathesalonika 5:17.) Thapelo ke mpho e e itumedisang thata e Rraarona yo o kwa legodimong a re neileng yone. Re tshwanetse go bua le ene ka metlha re mmulela mafatlha a rona. (Pesalema 62:8) Ga re a tshwanela go tshwara dithapelo ka tlhogo go na le moo re tshwanetse go bua se se mo pelong. Fa re tswelela re ithuta Baebele e bile re rapela Jehofa go tswa pelong, re tla ipoloka mo loratong lwa Modimo.
BOLELELA BA BANGWE KA JEHOFA
15, 16. A o akanya gore tiro ya go rera e botlhokwa?
15 Fa re batla go nna re le gaufi le Jehofa, re tshwanetse go bolelela ba bangwe ka dilo tse re di dumelang. Ke tshiamelo e e seng kana ka sepe go bolelela batho ba bangwe ka Jehofa. (Luke 1:74) Mme ke boikarabelo jo Jesu a neng a bo naya balatedi botlhe ba gagwe. Mongwe le mongwe wa rona o tshwanetse go rera dikgang tse di molemo tsa Bogosi Jwa Modimo. A o setse o simolotse go dira jalo?—Mathaio 24:14; 28:19, 20.
16 Moaposetoloi Paulo o ne a tsaya tiro ya go rera e le botlhokwa thata mo a neng a e bitsa “letlotlo.” (2 Bakorintha 4:7) Tiro ya botlhokwa thata e re ka e dirang gone jaanong ke go bolelela ba bangwe ka Jehofa le ka boikaelelo jwa gagwe. Ke tsela e nngwe e re mo direlang ka yone e bile o lebogela matsapa a re a dirang. (Bahebera 6:10) Go rera go thusa wena mmogo le batho ba ba go reetsang ka gonne go dira gore lo atamele Jehofa le go bona botshelo jo bo sa khutleng. (Bala 1 Bakorintha 15:58.) A go na le tiro e nngwe gape e e ka dirang gore re ikutlwe re itumetse thata?
17. Ke eng fa tiro ya go rera e potlakile thata jaana?
17 Tiro ya go rera e potlakile fela thata. Re tshwanetse go “rera lefoko” mme re “dira jalo ka potlako.” (2 Timotheo 4:2) Batho ba tlhoka go itse ka Bogosi Jwa Modimo. Baebele ya re: “Letsatsi le legolo la ga Jehofa le gaufi. Le gaufi e bile le itlhaganela thata.” Bokhutlo ‘ga bo kitla bo tla morago ga nako.’ (Sefania 1:14; Habakuke 2:3) Mo nakong e e sa fediseng pelo, Jehofa o tla senya batho ba ba laolwang ke Satane. Pele a dira jalo, re tlhoka go tlhagisa batho gore ba dire tshwetso ya gore a ba tla direla Jehofa kana nnyaa.
18. Ke eng fa re tshwanetse go phuthega mmogo le Bakeresete ba bangwe go tla go obamela Jehofa?
18 Jehofa o batla gore Bakeresete botlhe ba phuthege mmogo go tla go mo obamela. Baebele ya re: “A re akanyetsaneng gore re tlhotlheletsaneng mo loratong le mo ditirong tse di molemo, re sa lese go phuthega mmogo ga rona, jaaka bangwe ba na le mokgwa oo, mme re kgothatsana, mme re dira jalo le go feta e re ka lo bona letsatsi le atamela.” (Bahebera 10:24, 25) Re tshwanetse go leka ka thata gore re nne gone kwa Holong ya Bogosi. Fa re le koo, re tla kgona go kgothatsana le go agana.
19. Ke eng se se tla re thusang gore re rate Bakeresete ba bangwe?
19 Fa o le kwa Holong ya Bogosi, o tla kopana le ditsala tse di tla go thusang go obamela Jehofa. O tla kopana le batho ba fela jaaka wena ba batlang go dira sotlhe se ba ka se kgonang go obamela Jehofa. Mme le bone ke baleofi ba dira diphoso. Fa ba di dira, ba itshwarele. (Bala Bakolosa 3:13.) Ka dinako tsotlhe, lebelela dilo tse dintle tse ba di dirang ka gonne fa o dira jalo, o tla ba rata e bile o tla atamalana thata le Jehofa.
BOTSHELO JWA MMATOTA
20, 21. “Botshelo jwa mmatota” ke eng?
20 Jehofa o batla gore ditsala tsotlhe tsa gagwe di tshele monate. Baebele e re ruta gore botshelo jo re tla bo tshelang mo nakong e e tlang bo tla bo bo farologane thata le jo re bo tshelang gone jaanong.
21 Mo nakong e e tlang, re tla tshelela ruri e seng go tshela dingwaga di le 70 kgotsa di le 80 fela re bo re swa. Re tla tshela ka bosakhutleng re se na boleo, re le mo kagisong e bile re itumetse ka gonne re tla bo re le mo paradaiseng e ntle. Baebele e bitsa botshelo joo e re ke “botshelo jwa mmatota.” Jehofa o re solofetsa botshelo jono mme gone re tshwanetse go dira sotlhe se re ka se kgonang gone jaanong go bo ‘tshwara ka thata.’—1 Timotheo 6:12, 19.
22. (a) Re ka tshwara jang “botshelo jwa mmatota ka thata”? (b) Ke eng fa botshelo jo bo sa khutleng e se tuelo?
22 Re ka tshwara jang “botshelo jwa mmatota ka thata”? Re tshwanetse “go dira molemo,” le “go huma ditiro tse di molemo.” (1 Timotheo 6:18) Seno se raya gore re tshwanetse go dira dilo tse re ithutang tsone mo Baebeleng. Mme gone, botshelo joo jwa mmatota ga bo a ikaega ka se re se dirang. Ga se gore ke tuelo e re e newang fa re dirile sengwe se se siameng. Ke mpho ya mahala e Jehofa a e nayang batlhanka ba gagwe ba ba ikanyegang e le bosupi jwa gore o na le “bopelonomi jo bo sa re tshwanelang.” (Baroma 5:15) Rraarona yo o kwa legodimong o batla go naya batlhanka ba gagwe ba ba ikanyegang mpho eno.
23. Ke eng fa o tshwanetse go dira ditshwetso tse di siameng gone jaanong?
23 Ipotse go re, ‘A ke obamela Modimo ka tsela e a e batlang?’ Fa e le gore o lemoga gore go na le diphetogo tse o tlhokang go di dira, di dire ka bonako. Fa re ikanya Jehofa e bile re dira sotlhe se re ka se kgonang go mo ikobela, o tla nna botshabelo jwa rona. O tla sireletsa batlhanka ba gagwe ba ba ikanyegang mo malatsing a bofelo a lefatshe leno le le laolwang ke Satane. Go tswa foo, Jehofa o tla tlhomamisa gore re tshela ka bosakhutleng mo lefatsheng la Paradaise fela jaaka a re solofeditse. O ka kgona go tshwara botshelo jwa mmatota fa fela o dira ditshwetso tse di siameng gone jaanong!